Трамп Ислом ҳақида нима дейди? - BBC O'zbek\nТрамп Ислом ҳақида нима дейди?\nImage caption Трамп радикал Исломий терроризм хавфидан қайта-қайта огоҳлантириб келади.\nДоналд Трамп Исломнинг дин эканлигига ишонадими? Бу савол президент ёрдамчисининг ўринбосари Себастиан Горкадан ўтган ҳафта радиода тўғридан-тўғри сўралди. Бироқ унинг жавоби мавҳум бўлди.\n"Ислом дин ёки дин эмаслиги муҳокама қилинадиган мавзу эмас. Мавзу радикал Исломий терроризм ҳақида. Биз таҳдидларга нисбатан ростгўй бўлишга ўрганганмиз. Бу нарсага Обама маъмурияти қилганидек кўз юммоқчи эмасмиз", - деган у.\nГорканинг қўшимча қилишича, Ислом динми ё дин эмасми деган саволни Трампнинг ўзидан сўраш керак.\n"Лекин шуни таъкидламоқчиманки, сўнгги 18 ой давомида Трамп томонидан айтилган ҳар бир гапни нотўғри талқин қилиб келишди", - деган у.\nДоналд Трампнинг сўнгги бир ярим йилда билдирган фикрларига назар ташласангиз, масаланинг янада чигаллигини кўриш мумкин. Аксига олиб маслаҳатчиларнинг ҳам қарашлари янги президентникига жуда яқин.\nТрамп радикал Исломий терроризм хавфидан қайта-қайта огоҳлантириб келади. Шу билан президентлик даврида бу жумлани ишлатишдан намойишкорона бош тортган Барак Обамага очиқ таъна қилаётгани сезилиб туради.\nУ Обама ва Ҳиллари Клинтонни ўзини Исломий Давлат деб атовчи гуруҳнинг "асосчилари" дея айблайди. Ироқда ўлдирилган америкалик мусулмон аскарнинг ота-онасига адоватини очиқчасига намойиш қилди. АҚШга кираётган мусулмонларга вақтинчалик тақиқ қўйишни кўп маротаба ёқлаб чиққан ва Америкадаги мусулмонларнинг "назорат остидаги рўйхат"ини тузишни йўлга қўйди.\nТанқидчилар ушбу ҳаракатлар Президент Трамп сиёсатининг негизидаги Исломга бўлган нафратни намоён қилишини айтишади.\n"2016 йилги президентлик сайловолди кампаниялари бошидан охиригача Исломофобия яшаётгани, кучли ва ҳар доимгидек сиёсий жарангдор эканлигини рўйирост кўрсатди. Исломни ҳар нарсага балогардон қилиш, мусулмонларга қора чаплаш Трапм учун шунчаки хабар тарқатиш кампанияси эмас, балки ғалаба қозониш стратегияси бўлди", - деб ёзди Детройт университети профессори Ҳолид Байдоун.\nТрамп вақти-вақти билан бу каби хулосаларни чиппакка чиқариш учун бироз ҳаракат ҳам қилди.\n"Менимча Ислом бизни ёмон кўрса керак", - деди у 2016 йилнинг март ойида берган интервьюсида.\nАйрим ҳолатларда у 1,6 миллиард мусулмон ва камсонли "ёмон ва хафвли" мусулмонлар ўртасида чегара чизишга урғу бериб қолади.\n"Мен мусулмонларни яхши кўраман. Менимча, улар ажойиб одамлар", - деганди Трапм 2015 йилнинг сентябр ойида.\nАгар президент маъмурияти Оқ уйда ўтирган одамни акслантирса, Трампнинг мусулмонлар ҳақидаги баҳсли мулоҳазалари уни қуршаб турган маслаҳатчилардан иборат жамоада намоён бўлса ҳайратланмаслик керак.\nБир жамоада Президентнинг мусулмонларга қарши қаратилган адоватли қарашларини акс-садолантирувчи кўплаб Трамп маслаҳатчилари тўпланган.\nУларнинг сафига Миллий Хавфсизлик бўйича маслаҳатчи Майкл Флин, катта маслаҳатчи Стив Баннон ва Бош прокурор Жефф Сешшнсларни киритиш мумкин.\nЖаноб Флин, масалан, "Исломни дин ниқоби остида яшириниб ётган сиёсий ғоя", - деб атади.\nУ динни "ўсма саратон"га ўхшатди ва мусулмонлардан қўрқиш "мантиқли" эканлиги ҳақида твит ёзди.\nБаннон Трампнинг президентлик сайлов кампаниясида юқори лавозимни эгаллагунга қадар Breitbart номли миллатчи сайтни бошқарган. У Исломни "дунёдаги энг радикал дин" деган ва мусулмонлар "АҚШда бешинчи колонна"ни ташкил қилганидан огоҳлантирганди.\nБешинчи колонна - сиёсий атама бўлиб, учинчи бир давлат манфаатлари учун ўз давлатига қарши борувчи фуқароларга нисбатан ишлатилади.\nТрампнинг миграция сиёсати меъмори Сешшнс томонидан янада торроқ фикр билдирилди.\n"Бизда захарланган ғоя бор, Исломнинг ичидаги жуда камчилик уни қўллашига ва кўплаб мусулмонлар ушбу зўравонлик ва жиҳодий ёндашувга рози бўлмаслигига умид қиламиз. Биз ушбу фарқни осонлик билан аниқлаб олишнинг маъқул йўлини топишимиз керак", - деди у.\nОқ уйда чуқурроқ ўйловчилар ҳам бор, албатта. Мудофаа вазири Жэймс Маттис АҚШнинг Исломий дунё билан иттифоқ тузиши заруриятини ҳимоя қилиб, жиҳодий гуруҳларнинг "қалбаки диний либос кийиб олган"ини айтди.\nМаттис Трапм маъмуриятига қўшилишдан олдин вице-президент Майк Пенс сингари мусулмонларнинг Америкага киришига тақиқ қўйилишига танқидий фикр билдирувчи Республикачилар қаторида эди.\nУ мусулмонларга тақиқ қўйилиши Америкага қаттиқ зарар беришини айтганди.\nУ лавозимга тасдиқланганида берган интервьюсида америкалик мусулмон аскарлар билан жанг қилганини қайд этиб ўтган.\nПрезидент маслаҳатчилари орасида Банноннинг бош рақиби сифатида кўриладиган Оқ уй кадрлар бўлими бошлиғи Рейнс Прибус мусулмонларни рўйхатдан ўтказиш амалиёти йўлга қўйилмаслигини айтиб ўтди.\n"Ислом динида муаммоли бўлган айрим жиҳатлар бор. Бироқ бу нарсалар тўлиқ Исломни англатмайди", - деди Прибус\nТрапм Оқ уйининг мусулмонларга нисбатан муносабатлари борасидаги баҳслар шунчаки академик тортишувлар эмас.\nПрезидентнинг қочқинларни кўчириш ва етти мусулмон давлатидан Америкага миграцияни чеклаш каби қарорларининг қонунийлиги маҳкама орқали савол остига олинди.\nУшбу маҳкама жараёни вақтида Трапмнинг рақиблари президент томонидан мусулмонларга нисбатан айтилган адоватли гаплар ва унинг қўл остидагилар мусулмонларга нисбатан аксил-конституциион сиёсат олиб борилганига исбот сифатида келтирди.\nАҚШнинг Трампдан олдин сайланган президентларида уларнинг мақсади Ислом эмаслигини айтиш билан унга терс амалларни қилиш ҳоллари бўлган.\n"Терроризмнинг юзи асл Ислом дини дегани эмас. Исломнинг терроризмга алоқаси йўқ. Ислом тинчлик динидир", - деган эди Жорж Буш 2001 йил 11 сентябрда амалга оширилган ҳужумлардан сўнг қилган чиқишларидан бирида.\nКейинроқ у мусулмон давлатлари бўлмиш Афғонистон ва Ироққа ҳужум қилди.\nБарак Обама ҳам шунга ўхшаш фикр билдирганди.\n"Биз каби қонун устуворлиги, тинчлик ва тараққиёт бўлишини истаётган 99.9 фоиз мусулмонлар билан иттифоқ тузишимиз жуда муҳим", - деган эди у.\n2016 йили у Сурия, Ироқ, Афғонистон, Ливия, Яман, Сомали ва Покистон каби мусулмонлар яшайдиган давлатларга 26 мингдан зиёд бомба ташлашга буйруқ берди.\nДоналд Трапм ундан олдинги ҳамкасблари каби айни фикрлардан бемалол фойдаланиб амалда бошқа ишни қила олмайди.\nПрезидент лавозимидаги ҳатти-ҳаракатлари унинг ва маслаҳатчиларининг ўтмишдаги чиқишларини эслатиш билан ҳамоҳанг кечадиган кўринади.\nМиграция қарорига нисбатан кескин муносабат билдирилиши бунга ёрқин мисол ва афтидан бу охиргиси эмас.


Ўзбекистонда ўқитувчилар гидроксихлорохин ва цинк дорилари билан бепул таъминланади\n18.09.2020 | 18:20\nЎзбекистонда ўқитувчилар гидроксихлорохин ва цинк дорилари билан бепул таъминланади. Бу ҳақда Халқ таълими вазирлиги матбуот хизмати хабар берди.\nМаълум қилинишича, умумтаълим муассасаларида коронавирус билан касалланиш, салбий оқибатларининг олдини олиш мақсадида барча ўқитувчи ва ходимларни гидроксихлорохин хамда цинк препарати билан бепул таъминлаш топширилган.\nУшбу топшириқни бажариш мақсадида Халқ таълими вазирлиги ҳамда Соғлиқни сақлаш вазирлигининг қўшма қарори имзоланган. Препаратлар Соғлиқни сақлаш вазирлиги томонидан умумтаълим муассасаларининг барча ўқитувчи ва ходимларига етказиб берилиши бошланган.\nЭслатиб ўтамиз, Ўзбекистонда коронавирус беморларини даволашда қўлланиладиган тиббий буюм, техника ва дори воситалари рўйхатига ўзгартириш киритилган.\nМавзуга доир: Самарқандда ўтган 7 ой давомида хориждан 52,3 миллион долларлик дори воситалари олиб келинган\nАввалроқ Ўзбекистонда коронавирусни даволашда ишлатилаётган гидроксихлорохин дорисининг ўлим хавфини ошириши тан олинган эди. Шунингдек, мутахассис коронавирусда осма укол зарарли экани ва ўлимга олиб келиши мумкинлигини айтган.\nБундан ташқари, Пайариқда коронавирусга тест олинган 576 нафар ўқитувчидан 60 нафарида вирус аниқлангани ҳақида хабар берилган. Бухородаги 70 та мактабда эса, 239 нафар ўқитувчи коронавирусга чалингани аниқланган.


20 январ 2022, Тошкент вақти: 22:09\nЖамол Одилов реанимацияда қолмоқда\nМосква шимолидаги хусусий стоматология клиникасининг ўзбекистонлик шифокорига номаълум шахс ҳужум қилиб, уни пичоқлади.\nОммавий ахборот воситаларининг ёзишича, врачга ҳужум қилган шахс таниқли кинопродюсердир. Ҳужумчи қўлга олиниб, воқеа юзасидан жиноят иши қўзғатилгани хабар қилинди.\nОзодлик билан суҳбатда воқеа юз берган клиника раҳбари полиция ва Тергов қўмитаси босимига учраётганини айтди.\nРоссия Тергов қўмитасининг Москва шаҳри бўйича бошқармаси Ўзбекистон ватандоши бўлган тиш докторига қилинган ҳужумдан сўнг Жиноят кодексининг “Одам ўлдиришга уриниш” моддаси бўйича жиноят иши очди.\nҲодиса 13 декабрь, душанба куни, соат 14 атрофида Москванинг Жанубий Медведково мавзесидаги хусусий клиникада содир бўлган.\nОзодликка маълум бўлишича, Москванинг Ясний тор кўчасида жойлашган стоматология клиникасида ишлаб келган жабрланувчи шифокор Жамол Одилов 40 ёшда. У асли Тошкентдан.\nМосквада юзлаб бошқа тиш дўхтирлар каби, тўрт фарзанднинг отаси бўлган Жамол ҳам меҳнат муҳожирлигида юрган.\nИсмини очиқламасликни сўраган клиника раҳбари Озодлик билан суҳбатда 13 декабрь кунги ҳодисани тасвирлаб берди. Унинг айтишича, Мурад О. исмли шахс ҳақиқатан шу клиникада 1 йил олдин тишини даволатиб кетган.\n- Иш вақтида, соат 14ларда шу одам келди. У олдин ёзилмасдан келибди, ваҳоланки бизда ундай қабул қилинмайди. Жабрланган йигит Жамол Одилов Тошкентдан, жуда малакали мутахассис. Ким кераклигини айтолмасдан турган пайтда Жамол чиқиб қолган коридорга. “Мана шу одам керак!”, деган. У коридорда ярим соатча пойлаб ўтирган. Жамол рентген хонасига кираётганида бу одам қўлидаги пакетдан пичоқ олиб гап-сўзсиз Жамолга ҳамла қиляпти! У биқинига пичоқни тиқиб олди, қўлини кесди. Раҳмонберди деган йигитимиз Жамолни қутқариб қолган ва олиб чиқиб кетган. Жамолни Склифосовскийга олиб кетишган, пичоқ 7-8 см ичкарига кирган экан. Бу Мураднинг шифокори Елена исмли аёл бўлган. 1 йил олдин Елена миллати армани бўлган бу одамнинг битта қуртлаган тишини катта мутахассис бўлган Жамолга кўрсатиб, маслаҳат сўраган экан. Жамол уни олдириб ташлашни, ўрнига имплант қўйдиришни тавсия қилган экан, холос. Жамол уни даволамаган ҳам, дейди клиника ходими.\nСуҳбатдош бу ҳодисага терговчи ва полициячилар муносабати таажжублантирганини айтади.\n- Жиноятчи чиқишидан 2-3 минут ўтиб полиция кириб келяпти! Полиция кириб, ҳаммаёқни съёмка қилишни бошлади. Бу съёмкалар ўша куниёқ маҳаллий телеканаллар ва Интернетга чиқиб кетяпти. Келган терговчи “Ҳеч ким билан мулоқот қилманг, журналистлар билан мулоқот қилманг!”, деб ўзлари тарқатяпти. Кечаси сўроқ пайтида терговчи Мураддан сўраяпти ҳужум қилгани сабабларини. “Уни озарбайжонга ўхшатибман!”, деяпти. Яъни, фақат озарбайжонга ўхшатгани учун пичоқлаб кетяпти! – деди у.\nСтоматология клиникаси врачлари Россия оммавий ахборот воситаларида клиника ходимлари гўё сифатсиз хизмат кўрсатгани ва алдагани борасида ҳақиқатдан йироқ турли ўйдирмалар тарқатилаётганидан ҳам шикоят қилди ва тергов якунини кутиб туришни сўради.\nҲуқуқ-тартибот органлари хабарига кўра, клиникага келган шахс шифокорга пичоқ билан ҳужум қилган. Жабрланувчи оғир тан жароҳати олган ва касалхонага олиб кетилган. Воқеа гувоҳлари полицияни чақирган.\nОзодлик Жамол Одиловнинг пичоқланишидан бир неча дақиқа ўтиб олинган кадрларни қўлга киритди.\nМосквада ўзбекистонлик стоматолог пичоқлаб кетилди\nМосква шаҳар Тергов қўмитаси Озодлик сўровига ҳужум қилган шахс ўша куниёқ қўлга олинганини маълум қилди.\n- Гумонланувчи 1961 йилда туғилган маҳаллий фуқаро бўлиб чиқди. У воқеа жойига етиб келган туман полицияси ходими томонидан қўлга олинди. Терговчилар уни ва ҳодиса гувоҳларини сўроқ қилмоқда. Жабрланган шифокорга керакли муолажа қилинди - унинг ҳаётига ҳеч қандай таҳдид йўқ, - деди пойтахт Тергов қўмитаси расмийси Юлия Иванова.\nРоссия Федерацияси Тергов қўмитасининг Москва шаҳар Бабушкинский туманлараро тергов бўлими томонидан Россия Федерацияси Жиноят кодексининг 105-моддаси 3-қисмида (“Одам ўлдиришга уриниш”) назарда тутилган жиноят аломатлари асосида жиноят иши қўзғатилгани айтилди.\nЎзбекистонлик стоматологга ҳужум қилган шахс 59 яшар Мурад О. экани, у кўрсатилган хизматдан қониқмагани билдирилди:\n- Дастлабки маълумотларга кўра, Мурад унга кўрсатилган тиббий хизматдан норози бўлган ва стоматологга пичоқ урган, деди исмини ошкор қилмасликни сўраган Бабушкинский туман полиция ходими.\nТергов ишлари Москва шаҳар прокуратураси назоратига олингани ҳам маълум бўлди.\nОзодликка маълум бўлишича, қотиликка уринишда айбланаётган шахс “Парадиз” продюсерлик маркази бош директори Мурад Оганесян бўлиб, пичоқ урганидан кейин ўзи полицияга бориб таслим бўлган.\n14 декабрда ёши 60 га тулган Мурад Оганесян ўз юбилейини ҳибсхонада нишонламоқда.\nХозирда Мурад Оганесян Бабушкинский туман полиция бўлимида қолмоқда, унга нисбатан “ҳибсга олиш” тарзида эҳтиёт чораси қўлланилиши кутилмоқда.\nОзодлик Москванинг Склифосовский касалхонасининг жонлантириш бўлимида қолаётган шифокор Жамол Одиловнинг аҳволи ўрта оғирликда экани, унга зарурий барча тиббий муолажа кўрсатилганини аниқлади.\n14 декабрь куни у терговчилар саволларига жавоб бериши ва вазиятга ойдинлик киритиши кутилмоқда.\nТаъкидлаш жойизки, бу ҳолат хизмат вазифасини бажараётган ўзбек муҳожирларига қилинган ягона ҳужум эмас.\nЎзбекистонлик 24 яшар сартарош Достон Адеханов 2017 йилнинг 13 октябрь куни Подмосковьеда ўз мижози томонидан ўлдирилганди. Озодлик сочи ёмон олинганини иддао қилган мижоз унинг юрагига уч марта ўткир тиғ суқиб олгани тўғрисида хабар берган эди. Воқеа кўчада, кўпчилик гувоҳлигида содир бўлган.\nДостон шошилинч тиббий ёрдам етиб келмай, ҳодиса жойида жон берган.\n2017 йилнинг 19 октябрида Санкт-Петербургнинг “Карусель” гипермаркетида қўриқчилик қилаётган урганчлик 37 ёшли Ихтиёр Худойназаров назорат камерасидан кўринишидан эр-хотин бўлган мижозлар магазиндан буюм ўғирлаётганини кўриб қолади.\nОлинган буюмнинг пулини тўламасдан, касса олдидан ўтиб кетган шахсни тўхтатишга борган Ихтиёр бирдан “полиция ходимиман” деб ўзини таништирган бу мижоз ҳужумига учраган эди.


Абдулла Афғонистон президентлик сайловида ғолиб бўлганини иддао қилди\n19 январ 2021, Тошкент вақти: 17:59\nАфғонистон президенти лавозими учун номзод Абдулла Абдулла мунозарали президентлик сайловида ғолиб чиққанини иддао қилди. 8 июль куни ўз тарафдорлари олдида чиқиш қилган Абдулла сайловнинг дастлабки натижалари соҳталаштирилиб, сиёсий рақиби Ашраф Ғанидан ортга қўйилганини иддао қилди.\nАфғонистон президенти лавозими учун ўтказилган сайловнинг биринчи даврасида сайловчиларнинг энг кўп овозини олган Абдулла Абдулла сешанба куни пойтахт Кобулда минглаб тарафдорлари олдида қилган чиқишида сайловнинг якуний босқичида ғолиб чиққанини иддао қилди.\n- Биз сайловнинг бу даврасида ғолиб бўлганимизга ҳеч шубҳа йўқ. Биз сохтакор ҳукуматнинг мамлакатни бир кун ҳам бошқаришига йўл қўймаймиз, дея баёнот берди.\nПрезидентликка даъвогар Абдулла Абдулла "сохталаштирилган сайлов натижаларини на бугун, на эртага, ҳеч қачон қабул қилмаймиз", дея қўшимча қилди.\nАбдулла сайлов бўҳрони хусусида АҚШ Президенти Барак Обама ва Давлат Котиби Жон Керри билан телефон орқали сўзлашганини билдирди.\nАбдулла сайловни муҳокама қилиш учун 11 июль куни Жон Керри Кобулга ташриф буюришини маълум қилди.\n8 июль кунги тадбирда Абдулла Абдулланинг тарафдорлари “Карзайга ўлим!” деб қичқирдилар. Улар президент лавозимини тарк этаётган Ҳамид Карзайнинг катта портретини йиртиб, ўрнига Абдулланинг суратини ўрнатдилар.\nАйни пайтда, Абдулла Абдулланинг ўнлаб тарафдорлари Кобул халқаро аэропортида ҳам Ҳамид Карзайнинг портретини йиртиб ташлади.\nАфғонистон собиқ молия вазири, президентликка номзод Ашраф Ғани ва Абдулла Абдулла бир-бирини сайлов натижасига таъсир этишга уринганликда айблаб келмоқда.\n8 июль куни Жон Керри Афғонистонда ҳокимиятни ноқонуний тарзда эгаллаб олиш, бу мамлакатга халқаро ёрдамларнинг камайишига олиб келишидан огоҳлантирди.\nАбдулланинг айрим тарафдорлари у сайловда ғолиб чиққани ва ўзининг янги ҳукуматини эълон қилиши кераклиги таклифини илгари сурди.\n7 июль куни Афғонистон мустақил сайлов комиссияси 14 июнда ўтказилган президентлик сайлови иккинчи босқичининг дастлабки натижаларни эълон қилди.\nРасмий натижаларга кўра, Ашраф Ғани сайловчиларнинг 56,44 фоиз, Абдулла Абдулла 43,56 фоиз овозини олган.\nСайлов комиссияси раҳбари Аҳмад Юсуф Нуристоний овозлар сохталаштирилгани тўғрисидаги иддаолар тасдиқланса, бюллетенларнинг бир қисми яроқсиз деб эълон қилиниши ва овозлар нисбати ўзгариши мумкинлигини айтди.\nАфғонистондаги президентлик сайловининг якуний расмий натижалари 22 июлгача эълон қилиниши кутилмоқда.


Kutubxona - Yuriy Bondarev. Bizni kechiring (hikoya) / Kiril\nSiz shu sahifadasiz: Yuriy Bondarev. Bizni kechiring (hikoya) / Kiril\nМуаллифЮрий Бондарев Асар номиБизни кечиринг (ҳикоя)\nТуркумларКутубхона  Xалқлар - Жаҳон/Рус адабиёти Бўлимлар - Сараланмаган  Муаллифлар - Юрий Бондарев  Услуб - Наср Шакл - Ҳикоялар Ёзув - Кирил\nТилЎзб ТаржимонКаримахон Толипова Ҳажм12KBБезатишUzgen (admin@kutubxona.com) Қўшилган2010/11/18 Манбаhttp://www.ziyouz.com/index...\nБизни кечиринг (ҳикоя)\nLotin yozuvda Юрий Бондарев\nПавел Георгиевич Сафонов анча йиллардан буён катта бир заводда конструктор бўлиб ишлаб келаяпти. У ўзининг тажрибаси, билими, уддабуронлиги билан ҳамкасблари, раҳбарлар орасида анча-мунча обрў-эътиборга сазовор бўлган.\nУ ҳар йили қишнинг совуқ кунлари тугаши билан таътилга чиқади. Бу йил ҳам изғирин кунлардан қутулиб олган Сафонов Қримнинг жанубий соҳилидаги сиҳатгоҳлардан бирида дам олиб қайтди. Тўйиб ухлади, асабларига дам берди, хуллас, кейинги ишларига куч тўплади. Москвага қайтаётган поезд йўл-йўлакай жонажон юрти, туғилиб ўсган шаҳарчасида тўхтади. Шу пайт унинг кўнглида ўзгача бир туйғу пайдо бўлди. Кимдир уни ана шу стансияда тушишга ундаётгандек бўларди. Тўсатдан кўнгилга келган бу истак ахийри тушиб қолишга мажбур қилди.\nИш билан бўлиб, бу ерларга анчадан бери келмаган эди. Поезддан тушди-ю, эсидан ҳам чиқиб улгурган шаҳарчани айланишга тушиб кетди. У харобгина кўчаларга, анчадан бери таъмирланмаган биноларга бирма-бир назар ташлар, худди уларни эслагандек бўларди-ю, барибир, ҳеч нарсани хотирлай олмасди. Дарахтлар орасида кўриниб турган бир бино унга бошқаларидан кўра илиқроқ кўринди. Ниҳоят эслади, бу унинг жонажон мактаби. У аввал қандай бўлса шундайлигича турибди, ҳеч ўзгармаган. Ўша девор, ўша ҳовли... Мактабнинг ўнг томонида кичкинагина ҳовлича бўларди, у ҳозир ҳам худди олдингидай турибди. Бу миттигина кулбача унга болалигини эслатди. Бу уйда унинг математика ўқитувчиси Мария Петровна яшар эди.\n– Синфингизни кўп эслайман... Ўзиям мактабдаги энг шўх, энг тўполончи ўқувчилар сизларда эди. Лекин шунга қарамай деярли ҳаммангиз яхши ўқирдингиз. – Мария Петровна, эсингиздами, сиз менга алгеб-\nрадан икки қўй-\n– Ҳа, уй вазифасини бажар-\nмаганинг учун. Сен матема-\nтикадан кучли эдинг, лекин дан-\nгасалигинг бор эди... Миша Шехтер эсинг-\n– У журналист бўлиб кетди, – секингина айтиб қўйди Мария Петровна. – Мақолаларини тез-тез ўқиб тураман. Соғинаман уни, лекин кўрмага-\nнимга анча бўлди.\n– Ўзи синфимиздан кимлар келди, Гриша Самойлов ҳам йўқлама-\nдими? Артист эсингиздами, унинг истеъдодини жуда қадрлардингиз.\nПоезддан тушди-ю, ҳеч иккиланмай почта шахобчасига йўл олди. Мария Петровна номига телеграмма ёзди. Мактуб бор-йўғи икки сўздан иборат эди: «Бизни кечиринг».\n"http://www.kutubxona.com/wiki/index.php?title=Yuriy_Bondarev._Bizni_kechiring_(hikoya)_/_Kiril&oldid=14097" dan olindi


Ўзбекистон президенти Ислом Каримов Тошкентда Германия ташқи ишлар вазири Франк-Валтер Штайнмайер билан музокара ўтказди.\nЎзбекистондаги ахборот воситалари президентга асосланиб тарқатган хабарларга кўра, мазкур ташриф Ўзбекистон ва Германия ўртасидаги алоқалар истиқболи борасида фикр алмашиш учун қулай имконият яратган. Германия 2007 йил 1 январдан бошлаб Европа Иттифоқи раислиги вазифасини бажаришга киришади. Германия олти ойлик раислиги давомида ЕИнинг Марказий Осиёга нисбатан муштарак сиёсатини ишлаб чиқишни режалаган. Германия ЕИнинг бошқа аъзоларини ўтган йил Андижондаги қонли воқеалардан кейин Ўзбекистонга нисбатан жорий қилинган санкцияларни юмшатишга тарғиб қилмоқда. 13 ноябрь куни ЕИ бу санкцияларни бекор қилиш ёки унинг муддатини яна бир йилга узайтириш борасида узил-кесил қарор қабул қилади.


Тошкентда 4та трамвай йўналиши қолди - Автомобильные новости UZ - Скачать музыку бесплатно новинки музыки 2016-2017\n12 апрель куни Тошкент шаҳрида №12 йўналиши («Бешқайроғоч» даҳасидан «Беруний» метросигача) ва №26 йўналиши («Қўйлиқ-6» дан «Тошкент» вокзалигача) бўйича ҳаракатланадиган трамвайлар ҳаракати тўхтатилди. Бу ҳақда Газета.uz нашри «Тошкент трамвайи» корхонасига асосланиб хабар тарқатди. Эндиликда Ўзбекистон пойтахтида 4та трамвай йўналиши ҳаракатланишда давом этмоқда: №8 («Бешқайроғоч» массивидан «Оқтепа» майдонигача), №9 («Тошкент» вокзалидан «Чиланзар-26» массивигача), №13 («Тошкент» вокзалидан «Қўйлиқ марказ»гача) ва №17 («Бешқайроғоч» массивидан «Ипподром»гача). Қолган йўналишларнинг ёпилиш муддатига аниқлик киритилмаган. Апрель ойи бошида Тошкент ҳокимияти, хусусан шаҳар ҳокими Раҳмонбек Усмонов келгуси икки ой давомида шаҳарда фаолият кўрсатаётган барча олтита трамвай йўналиши ёпилиб, трамвай тармоқларининг бузилишини маълум қилганди. Шу тариқа, шаҳарда 115 йилдан буён ҳаракатланиб келаётган трамвайлар 2010 йилнинг баҳорида ёпилган троллейбуслар ортидан тарихга айланмоқда. Бунинг сабаби сифатида уларнинг жамоат транспортининг бошқа турларига нисбатан «самарасиз» эканлиги келтирилган. Шу ойдан бошлаб трамвайлар ҳаракатланган йўналишларда мос равишда Т8, Т9, Т13 каби автобуслар ҳаракати йўлга қўйилди. Бу йўналишларда Isuzu автобусларидан фойдаланилмоқда. Сентябрь ойи охиригача шаҳар ҳокимияти 80та шундай автобуслар сотиб олиб, ҳар бир йўналишга 10тадан 18тагача автоулов қўйишни режалаштирган. Манба: Kun.uz - деб хабар бермоқда Carzone.uz нашри.


Аҳмаджон Мелибоевга академик унвони берилди - Уч илдиз\nby Тўлқин Эшбек · 11.01.2019\nУстоз адиб, публицист ва заҳматкаш олим Аҳмаджон Мелибоевни самимий\nмуборакбод этамиз. Журфакда ҳам академик камолга етгани билан фахрланамиз. Мирзо Улуғбек номидаги Ўзбекистон Миллий университетида Журналистика факультетини тиклаб олсак, Аҳмаджон Мелибоев каби ўнлаб академиклар, минглаб буюк адиб, шоир ва публицистлар етишиб чиқаверишига ишонамиз ва ишонтирамиз, дейди шижоат билан Дониш домла.\nNext story Ватан – муқаддас, уни ҳимоя қилиш шарафли бурчдир!\nPrevious story Пенсия тўловида мутлоқ ўзгаришлар эффекти


«Салла деса, каллани олиб келишади» – МБ раиси гўшт нархини сунъий туширишга уринаётганлар ҳақида » Sangzor.uz - Инновацион ахборот портали\nSangzor.uz » Иқтисодиёт » «Салла деса, каллани олиб келишади» – МБ раиси гўшт нархини сунъий туширишга уринаётганлар ҳақида\n22 октябрь куни Марказий банк раиси Мамаризо Нурмуротов иштирокида «Пул-кредит сиёсатининг 2021 йил ва 2022-2023 йиллар даврига мўлжалланган асосий йўналиши» ҳамда асосий ставка бўйича Бошқарув йиғилиши қарори юзасидан матбуот анжумани ўтказилди.\nУнда ОАВ вакили Марказий банк раисидан гўшт ва бошқа озиқ-овқат масулотларини тартибга солинишга уринишлар ҳақида сўради. «Бундай ҳаракат олдинлари қисқа муддатли самара ва келгусида нархларнинг янада кескин ошишига олиб келганини яхши биламиз. Бу ҳақда нима дея оласиз», деб савол берди журналист.\n«Салласини олиб кел деса, калласини қўшиб олиб келади, деган мақол бор. Бу маҳаллий ҳукумат органларининг хатти-ҳаракати. Биз бундай чораларга қаршимиз. Аввало, президент биздан маъмурий бошқариш эвазига эмас, балки талаб ва таклиф ҳисобига нархларни барқарорлаштиришни талаб қилмоқда», – дея ушбу саволга жавоб қайтарди Мамаризо Нурмуротов.\nЎзбекистонда гўшт нархи яна ошиши мумкин


Эксклюзив! Ўзбекистон кубоги финалига бағишланган махсус кўрсатув (Видео)\n4 декабрь, 2017, 12:00\nХабарингиз бор 4 декабр куни Ўзбекистон кубоги финал баҳси бўлиб ўтди. Тошкентдаги "Бунёдкор" стадионида ўтказиладиган финал учрашувида "Бунёдкор" ҳамда "Локомотив" бош соврин учун майдонда кураш олиб боришади.\nSPORTS.uz ахборот портали ижодий гуруҳи эса ушбу муҳим баҳс олдидан, таниқли спорт журналистлари билан финал олди превью-дастур тайёрлашди. Унда финал ҳақидаги кўплаб ижобий ва танқидий фикрларга гувоҳ бўлишингиз мумкин.\nМарҳамат томоша қилинг:


Қозоғистон машинасозлиги – саноатлаштиришнинг ҳаракатлантирувчи кучи | Қозоғистон янгиликлари: Сўнгги хабарлар «Kazakh TV» каналида | Kazakh TV\nАналитиклар фикрича, машинасозлик соҳаси ривожланишига фавқулодда ҳолат ҳам, карантин тадбирлари ҳам монелик қила олмади. Бошқа соҳалардан фарқли равишда, унда маҳсулот ишлаб чиқариш ўсиши кузатилмоқда. 2020 йил январь-март ойларида 378,6 млрд тенге ҳажмида маҳсулот ишлаб чиқарилди, бу эса 2019 йилнинг шу даврига нисбатан 51,8 фоизга кўп.\nҚозоғистон далалари – Қозоғистон техникаси\nҚишлоқ хўжалик техникаси ишлаб чиқарувчи корхоналар кўрсаткичлари чакки эмас. Жорий йилнинг биринчи чорагида Қўстанайдаги 2 та трактор заводи 2019 йилдагига нисбатан 5 марта кўп маҳсулот сотишга муваффақ бўлган. Жорий йилда жами 500 та трактор чиқарилиши режалаштирилган. Аммо корхоналар келгусида миришкорлар эҳтиёжларини тўла таъминлаш ниятида. Янги тракторлар дарҳол далаларга йўл олмоқда.\n«Жамоамиз бир қисми икки сменада ишлайди. Ҳар куни турли минтақаларга техника юбораяпмиз. Карантинга қарамай, корхона фаол ишлаяпти, фермерларга техника кўрсатилган муддатларда етказиб бериляпти. Айни вақтда бутловчи қисмларнинг кўп қисми Қозоғистонда ишлаб чиқарилишига интилмоқдамиз. Қўстанайда бунинг учун локаллаштириш маркази ташкил қилинади. Пластик деталлар, кабина, электр тасмалар ва бошқалар ўзимизда чиқа бошлайди», деди завод тижорат директори Николай Пархоменко.\nАйни вақтда, яна битта завод раҳбари Динара Шукижанованинг айтишича, «Бутловчи қисмлар тайёрлашни йўлга қўйишда етакчи ишлаб чиқарувчилар билан ҳамкорликда иш юритилади, бу ишга мамлакатдаги кичик ва ўрта бизнес жалб этилади».\nПетропавловск трактор заводи ҳам катта режалар тузган. У Индустриал-инновацион тараққиёт дастури доирасида ишга тушганди, ҳозир корхона ишлаб чиқаришни модернизация қиляпти. Бу ерда заминга ўғит эритмаларини пурковчи техника тайёрланади.\n«Трактор қисмларидан 52 фоиздан зиёди ўзимизда ишлаб чиқарилади. Рама, кабина, гидробаклар – ҳаммасини шу ерда ясаймиз. Ҳозир янги техника турларини ўзлаштиряпмиз. Ўғит эритмаларини пуркаш – дунёда амалга кираётган технологиялардан бири. Бунда ҳосилдорлик 50 фоизгача ортади. Биз эса уни жорий этиш учун техника чиқарамиз», - деди трактор заводи директори вазифасини бажарувчи Ерлан Жагпаров.\n2016 йилда ишга туширилган корхона 2021 йилдан тўла куч билан ишлай бошлайди. Унда йиғилган техника хориждан келтирилганларига нисбатан арзон, сифати ҳам кўнгилдагидек бўлиши кутиляпти.\nҚозоғистон машинасозлигиҚозоғистонлик автосаноатлаштиришПетропавловск трактор заводи


– Муқаддас туркман заминига қадам қўйганимизданоқ самимий ниятларингизни кўриб, ўзгача ҳис қилдик. Яна гўзал Aшхобод шаҳрига келганимдан хурсандман. Сизнинг шаҳарларингиздаги қурилишнинг кўлами ва сифати бизни ҳайратга солди. Сафарга келсак, биз жуда пухта тайёргарлик кўрдик. Менга Қозоғистон Республикасининг асосий идоралари раҳбарлари ҳамроҳлик қилишди. Мамлакатларимиз ўртасидаги стратегик шерикликни янада ривожлантиришга янги суръат бағишланади, деб умид қиламиз. Туркманлар бизнинг қардош халқимиз. Халқларимиз ўртасидаги дўстлик чуқур илдизларга эга. Бизнинг умумий жиҳатларимиз кўп. Бу умумийлик чегараларимизга ҳам тегишли. Қардош Туркманистон халқи учун бизда соф ният бор. Стратегик шерикликни ривожлантириш, мамлакатларимиз ўртасидаги ҳамкорликни мустаҳкамлаш масалалари менинг шахсий назоратимда. Бу бизнинг сиёсатимизнинг устувор йўналиши. Ўйлайманки, ушбу ташриф давомида ҳамкорлигимиз йўналишини белгилаб берадиган жуда муҳим ҳужжатлар имзоланади. Биз халқаро майдонда фаол ҳамкорлигимизни давом эттирамиз. Қозоғистон Туркманистоннинг бир пайтлар БМТ Бош Aссамблеяси томонидан маъқулланган нейтрал давлат мақомига катта ҳурмат билан қарайди, – деди Қасим-Жомарт Тоқаев.>\n- Сизнинг давлат ташрифингизга алоҳида эътибор қаратамиз. Туркманлар ва қозоқлар ўртасидаги маънавий ва тарихий алоқалар чуқурдир. Шунинг учун муносабатларимиз доимо барқарор ва ишончли. Шубҳасиз, мазкур давлат ташрифи халқларимиз ва қардош мамлакатлар фаровонлиги йўлидаги қардошлик ва стратегик икки томонлама муносабатларимизга янги суръат бағишлайди ва уни бутунлай янги босқичга олиб чиқади. Сизга халқларимиз ўртасидаги ҳамкорликни мустаҳкамлашга қўшган шахсий ҳиссангиз учун миннатдорчилик билдирмоқчиман, - деди Туркманистон Президенти.>


ЎзА - Бизда илмий янгиликларни амалиётга жорий этилиши нима сабабдан суст?\nБизда илмий янгиликларни амалиётга жорий этилиши нима сабабдан суст?\n29.07.2018 02:45 Чоп этиш версияси\nЧунки, илм қилган киши уни ўзи амалиётга жорий этишга ҳаракат қилади. Бу эса мутлақо нотўғри. Бизга фан ютуқларини жорий этувчи алоҳида тижорий компаниялар керак. Бу ҳақда Инновацион ривожланиш вазири Иброҳим Абдураҳмонов Тошкент Халқаро Вестминстер Университетида ўтказилган тадбир давомида тўхталиб ўтди. Вазирлик ва “Buyuk Kelajak” экспертларининг ўзаро ҳамкорлик платформасини шакллантиришга бағишланган онлайн мулоқот давомида вазир хорижда фаолият кўрсатаётган Ўзбекистонлик экспертларга республикамизда инновацион ривожланиши борасида олиб борилаётган ислоҳотлар ҳақида маълумот берди. Асосий эътибор эса Ўзбекистон Республикасининг 2021 йилгача инновацион ривожланиш стратегияси лойиҳаси муҳокамасига қаратилди.\nУчрашувда қайд этилишича, ҳозирга қадар вазирлик порталига аҳоли ва мутахассислар томонидан инновацион тараққиёт стратегиясига оид мингдан ортиқ таклиф келиб тушган ва улар ҳозирда ўрганиб чиқилмоқда.\n-\tБиз хорижда ишлаётган ёки ўқиётган ёшларни салоҳиятини юқори баҳолаймиз. Уларнинг тажрибалари муҳим саналади, -дейди Инновацион ривожланиш вазири ўринбосари Азимжон Назаров. - “Buyuk Kelajak” аъзолари билан илк видеокўприкни ўтказдик ва унда дунёнинг турли нуқталаридан мутахассислар иштирок этишди, улар билан яқиндан танишдик. Бу экспертлар бевосита илғор инновацияларни жорий этиш жараёнида иштирок этишяпти. Нуфузли ташкилотларда ва тадқиқот муассасаларида фаолият олиб боришади. Демак, улар бирон бир инновациянинг ютуқ ва камчиликлари борасида етарлича тасаввурга эга. Учрашувда билдирилган фикр ва таклифлар ўрганилади ва улар жорий этилади. Бугуннинг ўзида вазирлик бошқармалари ва “Buyuk Kelajak” экспертларидан иборат ишчи гуруҳлар тузилди.\nАнжуман давомида, турли соҳаларга доир аниқ таклифлар, истаклар билдирилди. Жумладан, “Буюк келажак” экспертларининг таъкидлашича, юртимиздаги ҳукумат виртуал қабулхоналари, порталларини фақат мурожаат ва шикоятларни қабул қилувчи платформа эмас, балки тушаётган саволлар жавобни ҳам акс эттирувчи ахборот тизимига айлантириш вақти келган. Шунда маълум муаммо билан мурожаат қилишни истаган фуқаро худди шу масала бўйича олдинроқ мурожаат қилган фуқарога берилган жавоб билан танишиб, ўзини қийнаётган масалага ойдинлик киритиб олиши, портал фуқароларнинг ҳуқуқий билимларини оширишга хизмат қилувчи манбага айланиши мумкин.\nИнновацион ривожланиш вазирлиги мутахассислари ўз навбатида бугунги кунда илм-фанга эътибор кучайганини, тадқиқотлар натижаларини тижоратлаштириш масаласи долзарб эканлигини инобатга олган ҳолда илмий-текшириш муассасалари ходимларини маркетинг асосларига ўргатиш зарурлигини қайд этишди: Илм-фан натижаларини бозорга олиб чиқиш, уни харидорини топиш анчайин мушкул. Айрим ҳолларда эса уларни умуман сотиш имконияти йўқлиги боис, илмий ишланмаларни муайян буюртмачиларнинг таклифларига биноан яратиш тизимини ишга тушириш лозим. Бунда олимлар, тадқиқотчилардан маркетолог бўлиш ҳам талаб этилади. Айнан олимларни шу соҳада билимга эга бўлишлари учун хорижлик экспертларни жалб қилиш мақсадга мувофиқлиги таъкидланди.\nХорижда фаолият кўрсатаётган ўзбекистонлик мутахассислар билан ўтказилган илк видеомулоқот давомида инновацион ривожланиш вазирлиги ва “Buyuk Kelajak” экспертлари ўртасидаги ҳамкорликнинг режа ва мақсадлари белгиланди.


Туркия Ироқ ҳудудига қўшин киритди\n28.05.2019 17:46 0 2109\nТуркия қуролли кучлари Ироқ шимолидаги курд ҳарбий бўлинмаларига қарши «антитеррор амалиёти» бошлади. Бу ҳақда Reuters агентлиги хабар бериб ўтган.\nХабар қилинишича, амалиёт 27 май оқшомида бошланган. Туркия армияси аввалига артиллерия ва авиация орқали зарба берди. Туркия мудофаа вазирлиги томонидан хабар қилинишича, амалиётдан мақсад «террорчиларни зарарсизлантириш ва уларнинг бошпанасини йўқ қилиш»дан иборат. Артиллерия ва авиация зарбасидан сўнг вертолётлар ҳимояси остида десант қўшинлари ҳужум бошлаган.\nТуркия томони Сурия курдларига тегишли «Демократик иттифоқ»ни (PYD ва YPG) террорчилик ташкилоти, деб билади. Ушбу иттифоқ Сурия шимолидаги ҳудудларни назорат қилади ва уни анъанавий тарзда АҚШ қўллаб келади. 2018 йилнинг декабрида Эрдоган баёнот билан чиқиш қилган ва расмий Анқара Сурия ҳудудидаги террорчиларга қарши янги ҳарбий амалиёт бошлашга тайёрланаётганини айтган эди.\nТуркия ҳарбий бўлинмалари Ироқ ҳукумати билан келишувга кўра 2014 йилдан буён мамлакат ҳудудида бўлиб турибди. Туркия армияси мутахассислари ироқлик кўнгиллиларни тайёрлашда иштирок этиб келади. Аммо 2015 йилнинг декабрида Анқара Бағдоднинг розилигисиз Ироқдаги ҳарбийлари сонини оширган эди.\nИроқ ҳукумати ушбу ҳолатга мамлакат суверенитетига даҳл қилиш, деб қарамоқда.\nСурия Ироқ Туркия


Қашқадарё вилояти. УЙНИ ҚУРГАН ПУДРАТЧИ КОРХОНА КАМЧИЛИКНИ БАРТАРАФ ЭТИШГА МАЖБУР БЎЛДИ - Истеъмолчилар ҳуқуқларини ҳимоя қилиш Агентлиги\nАлбатта, хонадонларига ойлаб ичимлик суви келмагач мурожаат қилишади-да… Қарши шаҳри, Буюк Турон кўчаси 3-уйда яшовчи фуқароларнинг ичимлик суви бўйича ижтимоий тармоқда қилинган мурожаати Истеъмолчилар ҳуқуқларини ҳимоя қилиш агентлигининг Қашқадарё вилоят ҳудудий тузилмаси томонидан ўрганиб чиқилди.\nБир неча ойдан бери аҳолини қийнаб келаётган муаммога сабаб канализация қувурлари таъмирталаб аҳволда эканлиги маълум бўлди. Бу ҳолат бўйича “Қашқадарё Сув таъминоти” МЧЖга хат орқали мурожаат қилиниб, камчиликларни бартараф этилишиюзасидан кўрилаётган чора-тадбирлар юзасидан маълумотлар тақдим этилиши сўралди. Сув таъминоти корхонасидан олинган маълумотлар таҳлил қилинди ва мутасадди ходимлар ҳамрохлигида ушбу манзилга бориб аҳвол ўрганилди.\nМавзедаги ичимлик сув ва оқова сув тармоқларидаги камчиликлар уйни қуришда маъсул бўлган пудратчи корхонанинг масъулиятсизлиги оқибатида юзага келгани сабаб шу корхона камчиликни ўзлари бартараф этишга мажбур бўлишди. Ичимлик суви таъминотини яхшилаш учун ҳудудда янгидан 5 тоннали 3 та жами сиғими 15 тонна ҳажмга эга бўлган ичимлик суви ҳовузи ўрнатилди. Асосийси, канализация қудуғи тозаланиб, темир қопқоқлар билан маҳкамланди. Атрофи панжара билан ўралди.\nCategories: Муаммо: мурожаат ва натижа, Янгиликлар 17.06.2020


“Ахмоқ ва дангаса”: Трамп собиқ давлат котибининг танқидига жавоб берди\n21:16 / 08.12.2018 11298\nАҚШ президенти Дональд Трамп собиқ давлат котиби Рекс Тиллерсонни “пўкак каби ахмоқ ва ўта дангаса” деб атади. У бу ҳақда твиттерда маълум қилди.\nАввалроқ Тиллерсон CBS телеканалига интервьюда Трампни интизомсиз ва жуда қизиққон деб атаган ҳамда турли идоралар томонидан у учун махсус тайёрланган ҳужжатларни ўқимаганликда айблаган. Собиқ давлат котибининг таъкидлашича, у бир неча маротаба Трампни қонунни бузишдан тўхтатиб қолган.\n“Майк Помпео яхши ишламоқда, мен у билан фахрланаман. Ундан аввалги Рекс Тиллерсон керакли ақлий қобилиятларга эга бўлмаган. У пўкак каби ахмоқ бўлган ва мен ундан иложи борича тезроқ халос бўлишим керак эди. У ўта дангаса бўлган. Энди эса ўйин умуман ўзгача бормоқда, давлат департаментида умуман бошқача кайфият”, деб жавоб берган Трамп Тиллерсоннинг танқидига.\nТиллерсон АҚШ давлат котиби лавозимини 2017 йил февралидан 2018 йил мартигача эгаллаган. У истеъфога кетказилгач, давлат котиби лавозимига Марказий разведка бошқармасининг собиқ директори Майк Помпео тайинланганди.\nТрамп Мексика билан чегарани ёпиб қўйиш ҳақида таҳдид қилди\nТрамп АҚШ, Россия ва Хитойнинг мудофаага харажатларини баҳолади\nТрамп отаси туғилган давлатни яна адаштириб юборди


Жорий йил ноябрь ойининг дастлабки кунларида Наманган вилоятининг Чуст, Тўрақўрғон, Чортоқ ва Учқўрғон туманларида президент админстрацияси, халқ қабулхоналари бошчилигида йигирмадан ортиқ вазирлик ва идора раҳбарлари иштирокида сайёр қабуллар ташкил этилиб, фуқароларнинг мурожаатлари ўрганилмоқда.\nДастлаб Чустда ташкил этилган оммавий қабулда Чуст, Поп ва Мингбулоқ туманлари фуқаролари томонидан қўйилган масалаларга ечим изланди. Чуст шаҳрининг Маърифат кўчасида яшовчи Мирсаъди ота Жалилов маҳалласи ички йўлининг ўйдим-чуқур, ёзда чанг, қишда лой аҳволдалигини билдирди: «Айниқса, болаларга қийин, ёғингарчилик бўлган куни лой кечиб, мактабга бориш муаммога айланади. Бу масалада тегишли идораларга кўп бор мурожаат қилганимизга қарамай, ҳолат ўзгармади», дейди у мурожаатида.\nУшбу масала ҳудудий йўлсозлик корхонасига йўналтирилди ва йўл ёғин-сочинли кунларга қадар таъмирланадиган бўлди.\nҚабулда шу каби йўлларнинг носозлиги билан боғлиқ 7 та мурожаат келиб тушди. Улардан иккитасининг тезкор ижроси таъминланиб, Чуст шаҳридаги Янгийўл кўчасининг 600 метрлик қисмига дарҳол асфальт ётқизилди. Резаксой маҳалласидаги Ғова кўчасининг 1,1 километри шағалланди.\nСоғлиқни сақлаш вазирлиги номидан вазир ўринбосари Элмира Боситхонова фуқаролар мурожаатларини тинглади.\nАсосан пойтахт ва вилоят марказидаги шифохоналарда даволаниш учун йўлланма олиш масаласидаги 35 та мурожаатнинг 19 таси жойида ҳал этилди, 18 нафар мурожаатчи учун кейинги кунларда тажрибали мутахассислар кўриги ташкил этиладиган бўлди. Ногиронлар аравачасига эҳтиёжманд икки нафар мурожаатчининг талаби ҳам қондирилди.\nСайёр қабул Тўрақўрғон туманида давом эттирилди. Қабулга Косонсой, Наманган ва Тўрақўрғон туманларидан 200 дан зиёд фуқаро ташриф буюрди. Улар томонидан қилинган меҳнат ва бандлик, ҳуқуқ идоралари фаолияти, соғлиқни сақлаш, таълим, коммунал ва уй-жой соҳаси билан боғлиқ масалаларга мутасаддилар ечим излади.\nБу ерда одамлар кўпроқ турар жой, хусусан, ер участкаси, бизнес юритиш учун ер олиш масаласида қийинчиликка дуч келаётгани кузатилди.\nМасалан, Наманган туманининг «Ибрат» маҳалласида яшовчи Музаффар Мўминов мебелсозликка асосланган тадбиркорликни йўлга қўйишни мақсад қилган. Ишни юритиш учун эса жой керак. Унинг шу мақсадда сайёр қабулга қилган мурожаати тегишли мутасаддилар олдига қўйилди ва мурожаатчига цех учун ер ажратиладиган бўлди.\nТўрақўрғонлик Исҳоқжон Нишоновнинг таълим сифатини яхшилаш билан боғлиқ таклифи ҳам халқ таълими вазирлиги мутасаддилари томонидан қўллаб-қувватланди. Сайёр қабуллар ҳудудлар бўйлаб давом этмоқда.\nНамангандаги маҳаллада ҳоким ёрдамчиси томонидан балиқ етиштириш бўйича 1 млрд сўмлик лойиҳа ташкил этилади


Навоийда мудҳиш ЙТҲ: 7 киши ҳалок бўлди, уларнинг уч нафари бола\nНавоийда мудҳиш ЙТҲ: 7 киши ҳалок...\n10.10.2018 13:37 0 2461\n2018 йил 10 октябрь куни соат 01:20 атрофида Кармана тумани ҳудудидан ўтувчи М-37 «Қизилтепа—Кармана» йўлининг 188-километрида Nexia машинаси бошқарувни йўқотиб, қарама-қарши йўналишда ҳаракатланиб келаётган SHAANXI SX русумли юк автомобили билан тўқнашди. Бу ҳақда ФВВ матбуот хизмати хабар берди.\nЙТҲ оқибатида «Nexia»да бўлган барча 7 нафар фуқаро (уч нафари бола) воқеа жойида ҳалок бўлди.\nҲалок бўлган фуқаролар:\nҒафур Раҳматов, 1985 йилда туғилган;\nИнтизор Жўраева, 1986 йилда туғилган;\nЗарнигор Жўраева, 1991 йилда туғилган;\nФаёз Шахриёров, 1987 йилда туғилган;\nАсадбек Ғуломов, 2010 йилда туғилган;\nШохрух Ғуломов, 2013 йилда туғилган;\nФирдавс Собиров, 2016 йилда туғилган.\nСодир бўлган ЙТҲ юзасидан дастлабки терговолди текширув ишлари олиб борилмоқда.\nЖамият 18/02, 17:53\nНавоийда давлат хизматлари кўрсатиш соҳасида 3 мингдан зиёд қонунбузарлик аниқланди\nБизнес сабоқлари 18/02, 10:08\nЗафар Ҳошимов: «Ҳалол ишлаш керак холос»\nЖамият 09/02, 09:50\nАлишер Навоий шеърларини ёддан ўқиган болалар метродан бепул фойдаландилар\nГавайилик қаҳрамон АҚШни ўзгартирмоқчи. Президентлик пойгасига яна бир хоним қўшилди\n«Сирдарё тажрибаси». Шуҳрат Содиқов вилоятда АКТ ривожи билан танишди\nШавкат Мирзиёев Гулистон шаҳрида йиғилиш ўтказди\n#АҚШ - 937\n#Шавкат Мирзиёев - 1073\n#Трамп - 457\n#смартфон - 176\n#Туркия - 313\n#Хитой - 417\n#жиноят - 80\n#ИИВ - 87\n#Соғлиқни сақлаш вазирлиги - 54


Бухорода савдода келишолмаган фуқаро ҳамкасбининг икки машинасини ёқиб юборди - zarnews.uz\n2020 йилнинг 12 март кунидан 13 март кунига ўтар кечаси 22 ёшли И.Ж. ўзининг 21 ёшли таниши З.Ж. билан олдиндан ўзаро жиноий тил бириктириб, Ғиждувон тумани Бўлакиён маҳалласида яшовчи 61 ёшли Ғ.Т. билан олдиндан кир ювиш кукуни савдоси масаласида ўзаро келишмовчилиги бўлганлиги сабабли Ғ.Т.га тегишли бўлган унинг яшаш ҳовлиси олдида турган “Captiva” ва “Ford Tranzit” русумли автомашиналари устига бензин сепиб ўт қўйиб юбориб, унга кўп миқдорда моддий зарар етказган ва ҳодиса содир бўлган жойдан яширинишган.\nҲолат юзасидан Ғиждувон тумани ИИО ФМБ ҳузуридаги тергов бўлими томонидан Ж.И. ва Ж.З.ларга нисбатан Ўзбекистон Республикаси Жиноят кодексининг 173-моддаси 2-қисми “б,в” бандлари билан жиноят иши қўзғатилган.\nТеглар: машина Бухоро


1. Ғарбий Тянь-Шаннинг Чотқол тизмасида учрайдиган камёб эндемик ўсимлик.\nБўйи 20 см га етадиган поясиз, қишда ер усти қисмлари қуриб қоладиган кўп йиллик ўт. Барги мураккаб, узунлиги 10–16 см, баргчалари 3–4 жуфт, чўзиқроқ айлана шаклида, ҳар икки томони тукли, устки томони сийрак, пастки томони қалин тукли. Тўпгули баргига тенг, баъзан ундан узунроқ, 16–18 см. Косачаси узун тукли. Дуккаги туксиз, бир-икки, баъзан уч бўғимли. Июнь ойида гуллаб, меваси июль–августда етилади.\nТошкент ва Наманган вилоятлари: Чотқол тизмаси (Оҳангарон дарёси ҳавзаси) ва Фарғона водийси (Оқсув ва Қорасув дарёлари ҳавзалари)да тарқалган.\nТоғларнинг ўрта қисмидаги тошли шимолий ёнбағирларда ўсади.\nЧорва молларининг ҳаддан ташқари кўп боқилиши туфайли ўсимликнинг уруғ бериши пасайиб кетган.


Тошкентликлар андижонликларга ҳамдардлик билдиряпти\n03 март 2021, Тошкент вақти: 14:15\nҲакимбек Андижондаги 13 майдаги қонли намойишлардан икки кун ўтган бўлса-да, “Озодлик” мухбири билан суҳбатда бўлган тошкентликларнинг бир қисми мазкур воқеалар ҳақида ўзларининг эркин фикрини билдиришдан қаттиқ чўчиётгани маълум бўлди.\nБаъзилар ҳатто ўзларини ҳеч нарса билмаётганга ҳам солди. “Биз сиёсатга қизиқмаймиз. Гапира олмаймиз, қўйинг шундай гапларни”, деди улар.\nКўча сўровида қатнашганларнинг аксарияти эса Ўзбекистон раҳбарининг мазкур воқеалар тўғрисидаги расмий баёнотига ишонмасдан иложи йўқлигини, чунки бошқа ахборот олиш имконияти бўлмаганини таъкидлади.\nУлар муқобил ахборот йўқлиги сабабли расмий маълумотларга таяниб муносабат билдирди.\n“Каримовнинг гапларини эшитдик, холос. Экстремистлар тўполон кўтарган экан. Жиноятчилар қамоқхонадан чиқариб юборилибди. Шаҳар қўлга олинибди. Бу, албатта, ёмон”, деди бир аёл.\nЯна бир фуқаронинг айтишича, у халқнинг намойиш қилганини эшитган. Лекин аҳоли нима мақсадда шундай чиқиш қилгани тўғрисида маълумотга эга бўлмаган.\n“Бўлаётган воқеаларни телевизорда кўрсатмаса, радиода эшиттирмаса, Россия каналларини узиб қўяётган бўлса, нима билиш мумкин”, деди бу фуқаро.\nУнинг фикрича, ҳукумат бундай воқеаларни халқнинг қўзғалиб кетишидан қўрқиб кўрсаттирмайди. Аслида ҳам халқ орасида норозилик пишиб етилган.\n“Ҳозир тиллаларимиз қаёққа кетаётганини сўраб кўрингчи, ким бу саволга жавоб беради. Бу ҳақда гапирган одам дарров йўқ қилинади. Бизнинг давлатимиз Саддам Ҳусайн давридаги Ироқдан баттар бўлиб кетди”, деди ўрта ёшлардаги бир киши.\nКўча сўровида қатнашган баъзи ёшлар Андижон воқеалари халқ ва ҳокимият ўртасидаги келишмовчилик натижаси эканини таъкидлади. Улар халқ томонида эканини билдирди.\nУларнинг айтишича, халқ ночор аҳволга тушиб қолгани, бошқа чораси қолмагани сабабли кўтарилган.\nФуқаролардан бири Андижон халқи норозилик намойишига чиқишда бироз шошганини таъкидлади. Унинг фикрича, халқ пухта ўйлаган ҳолда, бошқалар билан келишиб намойиш қилганида мақсадига эришиши мумкин эди.\nКўпгина тошкентликлар андижонликларга ҳамдардлик билдирар экан, уларга шундай оғир кунда сабр-бардош тилади.\n“Худо хоҳласа, аҳвол ҳам яхшиланиб қолар. Лекин сабр ҳам борган сари тўлиб боряпти”, деди улар.


Хитойлик ҳамкорлар билан «Навоий» ЭИЗда фармацевтик завод қурилиши ҳолати муҳокама этилди - Халқ сўзи\n15:44 14 Октябр 2020 Жамият\nМузокарада Инновацион ривожланиш вазирлиги ва ХХР Фанлар академияси Шанхай фармакология институти билан «Навоий» эркин иқтисодий зонасида Ўзбек–Хитой технопаркини барпо этиш ҳамда дори субстанцияларини синтези бўйича фармацевтика заводини қуриш ишларини жадаллаштириш масаласи муҳокама этилди.\nЛойиҳанинг дастлабки босқичида 2 млн. АҚШ доллари миқдоридаги маблағ “China Uzbekistan – Medicine Technical Park” МЧЖ балансига ўтказилган бўлиб, Хитой Фанлар академияси лойиҳани янада ривожлантириш учун “China – Uzbekistan Medicine Technical Park” МЧЖ балансига жорий йил якунига қадар 5 млн. АҚШ доллар ва 2021 йил давомида 3 млн. АҚШ доллари миқдорида маблағ ўтказишни режалаштирган.\nCOVID-19 пандемияси чекловлари муносабати билан давлатлараро транспорт алоқалар тўхтатилганлиги сабабли лойиҳани амалга ошириш белгиланган муддатлардан кечикишига сабаб бўлмоқда. Шундай бўлса-да, Инновацион ривожланиш вазири эришилган келишувларга кўра қурилиш ишларини кечиктирмасликка чорлаб, карантин қоидаларига риоя этган ҳолда Ўзбек–Хитой технопарки қурилишини бошлаш лозимлигини таъкидлади.\nМузокаралар натижаларига кўра, хитойлик ҳамкорлар билан октябрь ойининг якунига қадар технопарк ва фармацевтика заводи лойиҳаларини якунлашга ҳамда жорий йил якунига қадар қурилиш ишларни бошлашга келишиб олинди.


Польша ва Чехия АҚШнинг мазкур давлатларда ҳаво ҳужумидан мудофаа тизимини қуриш таклифини қабул қилади.\n23 январ 2021, Тошкент вақти: 10:29\nБу ҳақда Чехия бош вазири Мирек Тополанек ва унинг польшалик ҳамкасби Ярослав Качинский ўртасида бўлиб ўтган учрашувдан сўнг эълон қилинди. Бош вазирларнинг таъкидлашича, бу мудофаа тизими НАТОга аъзо барча давлатларни ракета ҳужумидан ҳимоя этишни кўзлаган. АҚШ ҳам мазкур тизим Европа ва Американи Яқин Шарқдаги назоратдан чиққан давлатлар ҳужумидан ҳимоялаш мақсадида яратилаётганини билдирмоқда. Россия ва Украина эса бу ҳаракатларни кескин танқид қилди.


1 йил аввал 1506 Шайх Муҳаммад Содиқ Муҳаммад Юсуф\nИброҳим алайҳиссалом ширк ва мушрикларга қарши тавҳид ақийдасини тарқатиш учун тинимсиз даъват қилади. Шунинг учун ўша замон ва унинг муҳитида ўзлари дуч келишлари муқаррар бўлган баъзи саволларга Аллоҳ таолонинг Ўзидан жавоб олиш, баъзи нарсаларни тажрибадан ўтказиб олиш мақсадида Роббил оламинга қуйидаги нидони қилдилар:\n«Иброҳим: «Роббим, менга ўликларни қандай тирилтиришингни кўрсат», деганда, У Зот: «Ишонмадингми?» – деганини эсла. У: «Оре, лекин қалбим хотиржам бўлиши учун», – деди. У зот: «Қушдан тўртта олгин-да, уларни олдингга тўплаб, кесиб майдала, сўнгра ҳар бир тоққа улардан бир бўлакни қўйгин. Кейин уларни ўзингга чақир, ҳузурингга тезлаб келадилар. Ва билгинки, албатта, Аллоҳ Азийз ва Ҳакиймдир»,– деди» («Бақара» сураси, 260-оят).\nБу оятда Аллоҳ таолонинг энг улуғ Пай-ғамбарларидан бири – Иброҳим алайҳиссалом ўз Роббидан ўликларни қандай қилиб тирилтиришни кўрсатишини сўрамоқдалар.\n«Иброҳим: «Роббим, менга ўликларни қандай тирилтиришингни кўрсат», деганда…»\nБу савол мўмин банданинг ўз Роббининг қудратини кўриб, қувониши, иймонига иймон қўшилиши учун берилган саволдир. Ваҳоланки, Иброҳим алайҳиссалом Аллоҳ таолонинг ўликларни тирилтира олишига ҳеч қандай шубҳа қилмас эдилар. У зотнинг бунга ишончлари комил эди. Шунинг учун ҳам Аллоҳ таоло:\n«Ишонмадингми?» деб сўраганида:\n«У: «Оре, лекин қалбим хотиржам бўлиши учун», – деди».\nУ зот дилда ишонган нарсани кўз билан кўриб, Аллоҳ таолонинг қудратига қойил қолиб, кўнгиллар хотиржам бўлиши учун ҳам шундай жавоб қилдилар.\nАллоҳ таоло Иброҳим алайҳиссаломнинг қалбларидаги бу шавқни қондириш учун саволга амалий жавоб беришни ирода қилди ва бу тажрибада савол берувчининг ўзини ҳам иштирок эттирди.\n«Қушдан тўртта олгин-да, уларни олдингга тўплаб, кесиб майдала, сўнгра ҳар бир тоққа улардан бир бўлакни қўйгин»,\nАллоҳ таоло Иброҳим алайҳиссаломга тўртта қуш олишни ва уларни майдалаб ташлашни буюрди. Ва яна «У қушларни ўзингга торт», деди. Яъни уларга яқиндан қараб, яхшилаб кўриб, таниб олишни амр этди. Қайси қуш қанақа, ранги, қаноти, думи ва бошқа аломатлари қандай? Буларни таниб олишдан мақсад шуки, кесиб, майдалаб ташланган қушлар қайта тирилтирилганда уларнинг аломатлари аввалги ҳолатларига мос келишини кўришдир.\nСўнгра кесиб, майдаланган қушларнинг бўлакларини атрофдаги тоғларга сочиб юборишга, аралаштириб, ҳар жойларга тарқатишга амр қилди.\n«Кейин уларни ўзингга чақир, ҳузурингга тезлаб келадилар», деди.\nШундай қилса, қушларнинг майдалаб ташланган бўлаклари қайтадан бирлашиб, асл ҳолига қайтиб, тирилган ҳолида келишларини айтди.\nШу тариқа Иброҳим алайҳиссалом ўз тажрибаларида Аллоҳ таоло ўликларни қандай қилиб тирилтиришини кўрдилар.\n«Ва билгинки, албатта, Аллоҳ Азийз ва Ҳакиймдир», – деди.\nУ азиз бўлгани учун хоҳлаган ишини қилади, Унга ҳеч бир зот тўсиқ бўла олмайди. У ҳаким бўлгани учун ҳар бир ишни ҳикмат билан қилади. Унинг беҳикмат иши йўқ.\nЗулҳижжа ойининг 5-куни


Қаршида Nexia "коляска"даги чақалоқни уриб кетиши ўлим билан тугади ... - UzNews.uz\n17 августа, 07:49 963 0\nҚаршида Nexia "коляска"даги чақалоқни уриб кетиши ўлим билан тугади — видео\nВоқеа чақалоқнинг онаси "пешеход"дан ўтаётганда содир бўлган.\nМаълумот берилишича, 2021 йил 10 август куни соат 21:10 да Қашқадарё вилояти Қарши шаҳар Мустақиллик кўчасида Ф.Э. Nexia'да ҳаракатланаётиб, тартибга солинмаган пиёдалар ўтиш жойидан онаси билан ўтаётган, болалар аравачасида бўлган, 2020 йил ноябрь ойида туғилган У.Ж.ни уриб юборган.\nНатижада чақалоқ оғир тан жароҳатлари билан шифохонада вафот этган.\nҲолат юзасидан ҳайдовчи Ф.Э.га нисбатан ЖКнинг 266-моддаси (транспорт воситалари ҳаракати ёки улардан фойдаланиш хавфсизлиги қоидаларини бузиш) 2-қисми билан жиноят иши қўзғатилиб, ҳозирда тергов ҳаракатлари олиб борилмоқда.


Саудия Арабистони хайрия жамғармаси Ўзбекистонга 500 минг доллар беғараз ёрдам ажратди\nСаудия Арабистони “Alwaleed Philanthropies” хайрия жамғармаси Ўзбекистонга турли лойиҳалар учун жами 500 минг доллар беғараз ёрдам ажратди. Бу ҳақда Ўзбекистоннинг Саудиядаги элчиси Улуғбек Мақсудовнинг жамғарма бош котиби билан бўлиб ўтган музокараларда маълум қилинган.\n“Alwaleed Philanthropies” хайрия жамғармаси бош котиби Ламия бинт Абдулмажид Ол Сауднинг айтишича, жамғарма раҳбари шаҳзода Алвалид бин Талол томонидан муайян лойиҳалар учун жами 500 минг АҚШ доллари ажратишга розилик билдирилган. Ушбу маблағларнинг 200 минг доллари Оролбўйи минтақаси инсон хавфсизлиги бўйича кўп шериклик траст жамғармасига, 150 минг доллари эса “Ҳунарманд” уюшмасининг “Тупроққалъа туманида уй шароитида қўлда гилам тўқиш цехини барпо этиш” лойиҳасига тақдим этилган.\nБундан ташқари, хайрия жамғармаси билан “Zamin” Халқаро жамоат фондининг “Эшитиш қобилияти қийин бўлган болалар таълимини ривожлантириш” дастурига 150 минг доллар ажратилиши юзасидан қисқа муддатларда шартнома имзоланади.\nЖамғарма вакили, шунингдек, ҳамкорлик алоқаларини муҳокама қилиш мақсадида компания делегацияси Ўзбекистонга ташриф буюришга тайёрлигини билдирди.\nЎзбекистон Саудия Арабистони билан эмланганлик тўғрисидаги сертификатларни тан олиш масаласида музокара олиб бормоқда\n21:23 / 15.10.2021\nСаудия Арабистонида кўчада ҳимоя ниқоби тақиш талаби бекор қилинди\n12:24 / 09.10.2021\nСаудия Арабистони аэропортига дрон ҳужуми уюштирилди\n21:44 / 24.09.2021\nСаудия Арабистонида аёллар биринчи марта ҳарбий парадда иштирок этди


Sayyod - Мухаббат ёки улим! 2-бет\nOctober 19, 2007 - Мухаббат ёки улим! 2-бет\nPosted in love or die-2\nЭнтикаман исмини айтмасимдан хам… Нима кили кунглимга мухаббат энди мехмон булган булса, на уни кутиб олишни ва на кандай булишни билмасам.\nМана хаётим хам узгарди. Аввалига умуман ёктирмаган больницага энди учииииб борардим. Гохи сменим у билан тушмаса шунака алам киларди. Приемный покой билан реанимация булимида хар хил смена куйилади. Медсестралар билан врачларни хам смени хар хил тушади. Олдиндан качон смен туришини ординаторлар хонасида стол устидаги ойнача тагидаги списокдаги фамилиясидан билиб, бизни приемный покойдаги бош медсестрамиздан илтимос килардим мана бу числога куйинг деб.\nХалиги моргдаги куриб хушимдан кетган нарсам ааанчагача тушларимга кириб чикди. Гангрена оёк эди. Бррррр.\nМайли эсламий, бошкасидан гапири.\nДемак исми Юлдуз, у тугрида умуман хеч нарса билмасдим. Карашлари мани довдиратарди. Росалиям шадод киз, шундокина ичида олов ёниб тургани кузларидан сузларидан учкун сачратиб турарди. Юришларичи?, хеч бир подуимда бунака юришларни курмайсиз. Ростанам подиумдаги кизлар канакадур механик харакатда. Юлдузнинг кадам босиб саллона юришларида барча тарона гуё намоёнда. Кушикни хам кераги йук. Юришларига махлиё булсангиз миянгизда узи хохлаган куйни чалдириб чакагингизни тушириииб утиб кетади. Баъзи медсестраларга ухшаб узууун халатни коп каби осиб олмасдан бирам мохирона дид билан тиктирилган оппок шим ва сал тиззасига етар етмас тепасидан шундайин оппок куйлакча сифат калта халатча худди танасини устига куйиб тикиб чикилгандек. Мани росалиям мулзам килиб устимдан кулгани кулган. Реанимациядаги дустлашиб улгурган медбратларни олдига кирсам\n«Келинг» деб жилмайиб кулини белига куйиб озгина пауза килиб кейин «Йигит» деб кошини кокиб куяди. Ва шу йигит деганига айни ургуни шундай берадики, йук, буни ёзиб тушунтириш амри махол. Курди дегунча . «Келинг …йигит», «Салом…йигит»\n«Бормисиз …гул йигит?», «Салом… барно йигит» Тамом ана шуниси. Одил тахланди деяверинг, узимни кай чунтагимга яшириб каёкларга бекинибла ташашимни билми коламан. Кунгил улгур севиниши-чи.\nХичам исмим билан чакирмиди.\nРеанимация мудири эса нафакат Юлдузга балки медицинага кизикиб, буш вактимда китоблар укиётганимни ва реанимациядаги уртокларимга ёрдам беряптганимни куриб, 2 йил альтернативинг буш утмасин иш урган-дея рухсат бериб, узи уколларни, биринчи ёрдамларни ургата бошлади. Уз углидек яхши куради. Медбратлар хам операцияларга олиб чикиб туришади. Узим хохламаган ва тушунмаган холда бутун бошли бир больницанинг «любимчигига» айландим колдим. Хамма яхши курарди, факат Юлдуз булса уйнашгани уйнашган, хаааммани олдида кизартириб хандон отиб кулиб чикиб кетади. Огзимдаги огзимда, бугзимдаги бугзимда колиб гохи нима дейишни хам билмай, нега келганимни хам айтолмай чикиб кетардим. Бир ургим келарди шунака пайт узимми узим, э ууул ландовур деб.\nМедбратларнинг огзида Юлдуз. Ишонасизми, ярим йил деганда турмушга чикканини билдим. Сурамагандим хам, кандок килиб кимдан хам сурай, гирт махаллада уят ордени билан такдирланган хизмат курсатган ерчизар булсам. Дунёдаги барча уятларни йигиб манга беришган узиям.\nБольница ховлисида настарин гуллаб ётади, оппоклари хам бор. Шу Юлдузга юлиб бериш учун гап суз булмасин дея аввал хаммага бир бир бериб кейин Юлдузга айни опок ва чиройлисини танлаб бердим. Хали хануз настарин хиди уни эслатади.\n-Вояй, йигитти гули гул билан кепти-ю, вачач. Рахмат укам.\nТушунаман мандан катта…Ман энди 18да у эса 22…Лекин шу уками утиб тушди..\nБилмадим, Юлдуз опа демасдим. Юлдуз деб сизлаб юрардим. Билмадим, шу укам дегани ортикча булдими, хаммаси бир булиб унинг турмушга чиккани-ю, мандан котталигию, хаммаси бир булиб хозирги шу уками охирги томчи булиб кайфиятим тушиб хонамизга кайтиб утириб уйлай бошладим. Нимага ишониб нимага интилвомман? Нимани кутвомман такдирдан? Урганиб кийнламан-ку. Эриям бор…ажрашсям ота онам икки дунёда олиб беришмиди манга уни. Уям манимча ман билан булмаса керак. Джамшер билан маслахатлаши десам…тугриси ундан кизгонаман. Куркаман..Джамшер уни алдаб тортиб олади. Хар холда куча урган йигит. Йук, узим бир нарса килишим керак.\nШу пайт шундок ёнимиздаги лаборатория очилиб Мохира опа каради. Мохира опа 30ларга чикган ажрашган роса хушчакчак аёл. Дугонаси билан доим бирга смен куяди, дугонаси Шарифа стоматология хонасидан, иккиси эрталабгача хохолашиб гаплашиб чикишади лабороторияда.\n-Хув, асал йигит, бир узисми бугунам? Шу Юлдуззи диб смен овурганиздан «ана ишлашши ёктираркан «диб сменшикларизам ташаб куйди. Намунча вой бу киз камми кани кирин хози Шарифа келади дардиззи оладиган матох бор.\n-Вой Мохирапа нима девоз канака Юлдуз ээ- уялиб кулгандек булдим.\n-Реанимациядаги лабораториядаги сменщиким этиб берди. Хаммаёк гап. Больницада гап турмиди тез болалиди. Бутун больница куёв киламан, тегаман деб турганда Юлдузз кунгли йугаканми? Ушанчун атрофизда жилпонглагани жилпонглаган. Киринг дардлашамиз.\nКунгли бор дедими? Билишади канака килиб йигитни кизиктиришни. Бир сония утмай уже лабороторияда кулимда кадах эди.\nУмримда биринчи маротаба огзимга спиртлик ичимлик олдим. Эрталабгача Мохира опа ман ва Шарипалар коньяк ичдик. Худди шуни билгандек касал хам йук.\nМен нима дардда-ю бу икки опа манга ёпишгани ёпишган.\nАксига олиб эрталабга якин айни реанимацияга касал келса буладими? Яхши оёк улгур ерни сезяпти, куз билан огиздаги ифорга хонадаги барча микроблар дезинфекция булар даражада.\nЮлдуззи кузига куринми деб секин касални олиб кирдим. Яхшиям касалим Юлдуз дежурлик килаетган хонага эмас. Олиб кирган хонамда медбрат билан аёл шифокор кабул килиб олишди, бошка хонадан Шахло медсестра югуриб келиб даров кулимдан касаллик варакасини олар экан юзимга чакчайиб ифоримдан сезиб ранги гезарди.\nХааа айтганча, бугун лабороториянгизда Мохира-ку, яна Шароппиям курудим, урашибдиде ахир. Шу битта бола узгармиди дегандик бунисиниям бузади бу больница, дея шангиллай бошлади.\nОрага шифорокор аралашди:\n-Эээ айнибсизде Одил, куёв киламан девдим. Ичманг бошка жуда ёшлик киласиз. У иккта манжалаки бутун больницага овоза булишган, номиззи булгашади утирмен ула билан.\nМушукдек эркаланиб ортимдан Юлдуззи овози эштилди.\nСекин айланиб утиб олдимга утиб маккорона жилмайиб…коньяк хидини сезиб, айёрона кулиб секин касал томон кетди, йул-йулакай кулган овози эштилди.\nКолганлар, кани нима буларкин деб бир Юлдузга бир менга караб туришибди.\nБир нима буладиёв деб, позор булмай деб секин кета колдим. Оркамдан Шахлони Юлдузга «Йигитчанг хам айний бошлабдиде» деганида Юлдузнинг\n-Ха энди, эркеде уям…узича..\nТакка тухтатдим. «узича»..?\nШу гапни айтиб Юлдуз хонасидан дорига бошка хонага утаётиб эшик тагида тухтаб колганимни куриб коридорда тухтади.\nОркага ялт этиб карадим.\nКунгимда огрик, алам уксик билан умримда биринчи маротаба Юлдузни кузларига тик кахр газаб, алам билан караб турардим. Баданда бор, ва дадилик хам уз кучида эди. Йук, лекин гапирадиган даражада эмас. Кузларим эса унга шу гапларни айтарди:\n-Юлдуз, нима демокчисиз энди? Нимага шама килдиз? Канча издеватся килас тушунаман а бу нима? Биласиз сизга муносабатимми и…чегарадан турмушга чикканиззи хисобга олиб хишнама кимаяпганимга кулвоссизми?\nЮлдуз сезди хаммасини, тез ёнимга келиб эпчиллик билан буйнимга кул солиб юзимга секингина ёш болачани эркалаганек шапатлатиб, кулиб:\n-Одил, бошка ичмееен хоп, киринг хонага аччик чой ёки кофе килиб бераман, тез узизга келас.\nШунака деб кулимдан олиб ординаторскига олиб кириб «Хоз касални бир ёклик кили келаман кетиб коменг» деб чикиб кетди.\nА ман кетиб колдим.\nКунгил бахорни тусаб бугун саунага бормай янгилик иштиёкида «Тата» гостиницасига бордим . Мама Роза йук. Бутта зур зур кизлар бор, киммат лекин тозалари. Куп юлдузлар таникли инсонлар бир-бир катнаб туришади бу ёкга.\nСквердаги Зарафшон ресторанининг иккинчи этажидаги Star дискоклубида битта Мама Роза бор, ундаям четки кизла бор. Янгиси бор «Пантера» деди. Лекин нархи 200 доллар.\nХех, «Тата»даги кизлардан арендага оган шекил, уладаям шу нарх деб рози булдим.\nПастда мошинам да утирибман. Тепага караб кутиб турибман, бир пайт бир шунаканги кетворган киз тушиб келяпти-ки…Кани энди шу уша киз булса девордим. Э йук бунака чиройли кизлар врядли…слишком дорогой и красивый вид…\nЗинадан тушиб тугри мани мошинам ёнига карб кела бошлаганини куриб нафасим кайтиб кетди. вах бу юриш…нак улжасига хамлага секинлик билан келаётган Пантеранинг узи…нахотки шу киз…эх нафакат 200 балки шу мошинаммиям берворардим…бунча чиройлик бу киз. Худди Пантерасифат коп кора кийиниб олган. Кош кузлари коп кора, сочлари жингалаксифат мавжаланар, коп кора мини юбка, баланд пошнали этик нак тиззасигача..\nМошинамни эшигини очиб утириш урнига, эшигига икки кулини куйиб, кулларига даханини тираб жилмайиб гап бошлади:\n-Салом, исмиз нима?\n-Канака Сизга исм ёкади?\n-Билмадим…куп-ку исмла, маники Джамшер Сизники-чи?\n-Сизга кайси исм ёкса уша манман.\nТоба, куча куриб беспридел булиб битта шу кизни олдида узимни галати хис килардим. Агар шахвоний тарздаги гаплари шаддод киликларини хисобга олмаса хеч качон фохиша деб уйламасдим. Канакадур истарси жудаям иссик, салобати босарди одамни. Галати булиб кетвомман, узимми нак мактаб укучисидек килардим.\n-Асал киззи отиям асалдек булса керек этвурин\n-Канешна, Асаль исмим.\n-Туппа тугри топдиз, Асал.\nМошинага солиб кетдим.\nАгар инсон хаётига зомин булиб бутун умрни ларзага келтиргувчи инсонни исми Асал булса хайф номнинг маъносига…Вахоланки…Асал…\n«..Хакикат бор жойда туполон, у бор жойда бахтсизлик, хакикат бор жойда тошбурон. Хеч кимсага ёкмайди асло. Афсоналарда колган мисоли эртак, факат у ерда у гузал ва тотли, барча кадрлайди, хеч беркитмайди…Ва факат у ердагина у сотилмайди…»\nНегадур инсон усиб улгайгани, хаётини бебош бахоридан, кизгин ёзи-ю гамнок кузи ва охир шукрона, ёхуд армона киш давригача вакти билан акл улчанади.\nМенинг фикрим узгача.\nЁшинг бирла улчаниш хато деб биламан. Мана уттизга хам озгина колди, лекин асосий дарсни, ха ха дарсни, менга ёшим, укиган китобларим, курган киноларим эмас, йук! Пешонамга такка-так урилган вокеалар, узимда хис килган, атроф мухитдан ургандим. Аклимни хаётим чархлади. Умримнинг к,ир-адири, ундаги баланд пастликлар, чукки-ю шу чуккидан пастга тараф улокиб йикилишлар чархлади. Хаётга кай тарзда, кайф икр билан карашим хам шу атрофимдаги, менинг хаётимга учраган нарсалар кузойнак булиб урнашди.\nТошкентни кечкуруни дарс булди.\nХаётда икки олим бор, бири диплом олган проффесор, укиб укиб миясини тулдирган. Иккинчиси куча-куйда бурнини конатиб хаётини кунба кун, керак булса соатма соат янги вокеалар билан тулдирган олим.\nИккисини фарки нима? Проффесор виртуал хаётда кучли, кани уни турмага бир кунга куйиб куйинг-чи, кани уни кечаси Тошкентни кок жанжал туполонига куйиб куйинг-чи?. Кулига пичок ёки курол бериб куйингчи? Кани уларни хаётдаги турмуш тарзидаги, оиласидаги куч? Йук, улар хаёт деган бешавкат йирткичнинг олдида бир куён.\nХаётий олим чи? Икки энлик хатни балки эплаб ёзолмас лекин ана шу золим, кахри каттик, аёвсиз ва йирткич хаётга карши энг кучли аскар! Энг кучли ва доно Олим!\nБолалар уйида усган, куча куйда тентираб катта булган инсонларга кулни бигизлаб вахший дея ном берилади. Ха, вахший, тугри… лекин бу хаёт-чи? У билан мен каби, уша куча тарбия берган инсонлар олиша олади факат. Уша бигизчи инсонларчи? Умрини ярмини духтирма духтир, фолбинма фолбин, гапдан-гапга улаб утказишади. Вахоланки оддийгина чапанилар, лулилар шифокор деган нарсани билмай пакиллатиб бир тугишдан иккинчисигача даврда утади, уларга хеч канака «экология» хам таъсирини утказмайди. Оддий инсонларга эса яшаш учун кураш деган ибора уларда хисланилмас. Улар учун факат яшаш бу-пора, тайёр пул.\nМени угри дейишар…хех… Ха, ман угри, факат кулга тушган, исботланган. Даханаки угри.\nШу сатрларни укиётганлар хаётида бир маротаба булса хам жиноят килгани табиий. Лекин у жиноятчи эмас. «Приличный» жиноятчи. Менинг фикрим инсон зоти хаммаси йирткич, хаммаси жиноятчи. Факат кимдур буни очик килади, кимдир писиб. Кимдур кулочлаб камбагални какшатади, беаёв ва инсофсиз, лекин уни хамма хурмат килади. Мен эса уша каззобларни тушираман, ва менга хамма кулини бигиз килиб каргайди. Шуми инсоф?\nХех, адолатдан мен Сизларга берай дарс.\nХакикат бор жойда туполон, у бор жойда бахтсизлик, хакикат бор жойда тошбурон. Хеч кимсага ёкмайди асло. Афсоналарда колган мисоли эртак, факат у ерда у гузал ва тотли, барча кадрлайди, хеч беркитмайди…Ва факат у ердагина у сотилмайди…\nНима килиш керак? Фойдаси йук…Биз хаётда яшаяпмиз, эртакда эмас. Шунингчун шунчаки лугатдан, тушунчадан адолат, хакикат сузлари олиниб ташланса булгани, шунда ёлгон булмас. Унда…\nСевги билмас хакикат…мухаббат адолатга энг золим ёв. У кунгилга сураб келмас. Тогни талкон килар хар кимни хору зор… Ким билибди дерсиз севиб колишим бир фохишани…\nЛекин уям инсон, униям хакки бор хаётга, бахтга..Лекин бу ерда бошка бир хакикат бор. Нимада? Менга ким хам топ тоза бокира кизини берарди? Тугри уйланмаганладан, ана, купчлик Тошкентни чангитиб у гулдан бу гулга куниб, гох унинг сик,иб сувин ичиб гох буни какшатиб, гуёки тупа-тузук булиб бокира кизга уйланиб ётибди.\nЛекин бу адолатданми?.\nАжаб-а?, адолат кунида тугилган булсам керак, шунинг учун хам онаизоримнинг орзуларига карши чикишга мажбурман. Уяламан бокирага кул теккизишга.. оринаман коп-кора жохил кулларим билан унинг пок умрига чанг солишга.\nОдилга хавасим хам шундан, уни авайлаб укамдек жонимни хам беришга тайёрлигим хам шундан.\nУ тоза бола уни тоза кизга худди шундай пок килиб топширсам мендан бахтли одам булмайди. Мана шу мани миссиям. Узимнинг ёшлигимдан нурга тикилиб интилган орузларимни чил-чил синган синикларини бирлаб тулик кузгу ярата олмайман.\nОдил эса хали дарз кетмаган, тиник юзасида чизиклар тушмаган йигит. Ундаги орзулар руёсини курсам, хеч булмаса кимдурда уз музаффаримни курсам бахт нишонасини сезарман. Кизик а? Лекин шу мани орзуим.\nОрзуим Одилни шу биринчи кун куриб таниганимдан то уйланиб бола чака ортиргунча топ тоза ва пок килиб ушлашга. Узимни армонларимни хеч булмаса унда курай. Менинг кунглимга келган мухаббат хам бежиз айнан фохишага эмаслиги хаётнинг адолатли кахкасаси!\nВа мен бунга кундим.\nАсал билан квартира олиб бирга яшай бошладим. Рамазон ойи якинлашиб..уялдим…кизик, шунака бир жохил жахолият инсони булиб руза, намоз, рамазон ва исломий инсонлардан уялардим. Намозхон онамни олдига неччида булса хам келишдан аввал Тошкентни чир айланиб булса хам сауна ёки квартира топиб чумилиб кейин келардим.\nЁлгон арафа куни эрталаб вохли туриб кучадаги сут сотувчилардан нак бир битон сутини сотиб олдим. Асални уйготиб ваннага бошладим. Аввалига тушунмади кейин ..\n-Асал бул кириб гусл тахорат ол кейин бир нима киламиз, кейин дадамни мозорига бориб кейин онамникига борамиз, кейин сани уйдагилариникига, кейин хамма розилиладан кейин домлага никохга.\n-Вой..? Эсини едими? Манга уйланмокчимисан? Сан уйланмаган бусен, канака кизла тегмиди, кара салобатин нак Тошкентни кайиради. Йук, куй шошма, бу шунчаки эхтирос булса керак, манам севаман лекин галати ва жуда тез, канаканги фохиша булган булмай инсофим бор, сани умринга чанг соломиману…\n-Куп гапирма, бу мани танлаган йулим. Такдирни сен танлашга улгурмасанг у сени танлар экан, ана шунда хеч каерга кочиб кутула олмайсан. А ман уже кечиканман. Такдир мани танлади…\nХозир саниям маниям хаётимни остонаси шу ердан бошланвотти, яхшилаб уйлаб кур…ва карор кил.. Биламан ок куйлак кийиб ажрашдинг хам, булди етар орзуинг булган буёги нормальный хаёт булишиям кере ку…хал кил….кутвомман..\nАсал анча жим турди. Кейин ваннага кириб кетди. Чикиб менга саволомуз тикилди. Кайта ваннага олиб кириб ваннага тургазиб устидан олган сутини куя бошладим. Аввалига кулди роса, сут муздек роса бакирди.\n-Джамшер бу шунчаки гап деб айтилган халкда сутга чумилтириб поклаш диб мунча содда булмасанг тоба? Улсамам сани шунака деб тасаввур кимагандим хахахаааа.\nБу билан покланиб комиманку.\n-Учирэ жинни, бу мани ниятим. Асосийси инсонни ичидагиси, кейинги амалини ижобати шунга боглик, жим.\nАсал кула кула жим булиб менга тикилиб колди. Анча харакатимдан куз узмай караб турди. Кейин эса….\nЭнди Асал йигларди….\n«…такдирни сен танлашга улгурмасанг у сени танлар экан, ана шунда хеч каерга кочиб кутула олмайсан. А ман уже кечикканман. Такдир мани танлади…»\nМозорга бордик, у ердан онамникига. Онам деярли хеч нарса демадилар. Хаммасини тушундилар. Лекин кайфиятлари тушиб кетди.\n-Углим, мани боглаб бермаган, оркамда колгин, хаётинг узингники. Мани орзу умидларим кандай булмасин агар саники билан бир булмаса бир бошим билан нимаям кила оламан? Лекин шошма, уйлаб кур. Сизам кизим шошменг уйланг. Агар ярим йил учрашяптган булсангиз бу хали хаммаси эмас. Севги бевафо булса, келади, кетади.\nОнамга Асални фохиша булганини айтмадик…Айтолмасдим хам.\nЛекин онам куз ёш билан розилик бердилар. Кучага чика солиб Асал айниди. Алдолмайман, муштипар онангни оёкости килолмайман, бу нотугри деб. Лекин бу мени танлаганим уни севишимни этдим. Эх, нима булса булар кабирида домлага кетдик. Асални уйига бормаганимиз сабаби Асал оёк тираб олди бормаймиз деб. Уйдагилари халиям ажрашмаган деб уйлашаркан. Шунингчун хар хафта бориб турарди. Бир икки кун ётиб кайтарди. Эри эса бошка шахарда деб билишар, Асал эса унинг квартирасида турадигандек курсатарди узини.\nДомлага боришга кун кеч булиб колди. Асал уйига негадир шоша бошлади. Онасига бораман деган экан. Уч кун олдин ётиб келдинг-ку десан йук онамни мазаси йук эртага никох киламиз деди. Ярим йилки уйини билмиман факат Юнусободдаги 4 кварталга домларни олдига ташлаб кетаман. Хаёлимга ёмон нарса келмасди, чунки ишонардим ва берган уй телефон номерида доим бир ёши анчага етган узбек аёл кутарарди, индамай куйиб куйганимдан кейин Асал кайта кунгирок киларди.\nЯна домларни орасига ташлаб уйга кайтдим. Одилга хам айтишим керак. Дустим-ку. Аксига олиб уям уйда йук. Сменда.\nЧарчаб квартирага келиб ухлаб колдим., турсам нак ярим кеча. Зерикдим. Кечки овкат бозорига бориб у бу нарса олиб Одилни ёнига кетдим.\nБольницада жимлик, факат Одилни хонаси хаммомда кикир кикир кулгу. Кирсам Одилни олдида эшикга орка килиб деворга суяниб Одил билан бир хамшира киз гаплашиб туришган экан.\n-Айнибсанде -дея кулиб кела бошладим. Халиги киз овозимн эшитиб шартта газ тарафдаги хонага кириб кетди. Хайрон булдим, хеч нарсани устидан чикганим йук, шунчаки гаплашиб кулишиб утиришганди.\n-Ие каёкка кочас, бу дустим, окам десам хам булади буёкка чикинг танишинг, исми Джамшер.\nОдил билан куришиб столга пакетни куйиб иккимиз халиги кизга тикилиб колдик, кизик нега деразага капишиб бизага орка килиб турибди тушунмасдим.\n-Джамшер бу Юлдуз, эсингдами гапириб берудим ку, уша киз.\nКиз угирилиб лабини тишлаб ранги окариб титраб турарди.\n-Канака Асал? Юлдуз исмлари…\n-Асал бу нимасси?\nОдил бушашиб утириб колди…\nУмидлар, орзулар, руёдир, армон\nЧекаётган дардим этар бедармон\nКалбим ёлгизликдан кийналар хамон\nСен менинг эмассан, меники эмас.\nБилмайман ким учун калбингдаги жой\nКимнинг хаётига берарсан чирой\nМенинг мухаббатим армонларга бой\nКунлар, ойлар, йиллар-узлуксиз фирок,\nШирин руёбидан орзулар йирок,\nХеч ким сени мендек севолмас бирок…\nМен сенинг эмасман, сеники эмас… (Алиева Нодира)\nБош ижодий сахифа


Cана : 09-07-2018 / Ибратли воқеалар / кўрилди: 326\nМадинаи Мунавварадаги бир ширкатда электро монтер бўлиб ишлаган асли туркиялик Аллоҳнинг дўсти, Расули соллаллоҳу алайҳи ва салламнинг ошиғи бўлган бир биродаримиз иш кунининг охири вақтида ўзига топширилган вазифани тугатиш асносида экан, Жаноби Расулуллоҳ соллаллоҳу алайҳи ва салламнинг муборак равзаларида ток уришидан вафот этади ва "Жаннатул Бақеъ" қабристонига дафн этилади.\nТабиийки, бу воқеалардан сўнг оиласи ўз юртлари бўлган Туркияга қайтишга мажбур бўлишади. Ўша вақтда етти ёшда бўлган ўғли Набий Доғанай, мактабда истеъдодли ўқувчилар орасида чиройли ҳикоя ёзиш бўйича бўлган танловда қатнашиб, ёзган ҳикояси учун фахрли биринчи ўринни эгаллайди.\nБу, Ҳазрати Пайғамбар соллаллоҳу алайҳи ва салламга бўлган муҳаббатнинг жажжи қалб тўридан чиқаётган самимий ва содда ифодалари эди...\nБиламизки, тил қалбдан кечаётган ҳар бир нарсани ифода этишга қодир эмас. Меҳрибон Аллоҳ барчамизга бу биродаримизнинг Расулуллоҳ соллаллоҳу алайҳи ва салламга бўлган ишқ-муҳаббатидан насиб айласин! Омин...\nБаҳорнинг илк кунларида гуллар каби хуш бўйлар таратган, Мадинаи Мунавварада кўзларимни очдим. Мен туғилган туғруқхона сизнинг муборак Равзангизнинг шундай ёнгинасида бўлгани учун мен туйган илк ҳид, сизнинг боғчангизнинг хушбўй ҳидлари бўлди. Отам келиб қулоғимга азон айтмасларидан илгари, қулоқларим сизнинг масжидингиз азони билан шарафланди. Қирқ кунлик бўлганимда илк зиёратим, сизнинг Хонаи Саодатингизга бўлган эди. Илк қадамларимни сизнинг Равзангиздаги мармарларга ташлаган эдим ва Роббим билан илк учрашувимиз, илк саждам сизнинг масжидингизда муяссар бўлган эди. Барча-барча бажарган "илк"ларда сиз бор эдингиз...\nҲали тилим сўзлашни билмай туриб, мен сизни қандай севишни ўргандим. Балки сизни унчалик ҳам яхши танимас эдим, лекин сиз менга жудаям яқиндек, сизни қаттиқ севардим.\nСизнинг уйингизга зиёратга келганимизда, сизни кўрмасак ҳам сизнинг борлигингизни ҳис этар ва уйингиздан узоқлашган вақтимизда эса, ғамгин бўлиб қолар эдик. Болалар уйларида зерикиб қолсалар, оталари уларни кўнгилочар боғларга олиб бориб, ўйнатиб келишини исташар эди. Биз эса Мадинада яшаган вақт мобайнида ҳеч вақт отамиздан кўнгилочар боғга олиб боришларини истамадик. Балки, биз ҳеч зерикмасмидик билмадим?\nМенимча Мадинадаги ҳеч бир бола зерикмас эди. Чунки у ерда, дунёнинг ҳеч бир ерида топилмайдиган гул боғи ва у боғнинг ҳақиқий Боғбони, сиз бор эдингиз.\nБизнинг кўпроқ вақтимиз ўша боғда ўтар эди. Сизнинг Равзангиз мармарларини оёқ кийимларимиз билан босолмасдик. Мармарларнинг устида яланг оёқ кезар эдик. Ким билади, боғчангиз гулларини босиб олишдан қўрқардик балки? Ёз кунларида мармарларда оёқ яланг юриш оёқларимизни куйдирар эди. Шундай бўлса-да бизга шундай юриш жудаям хушёқар эди. Бир сафар отамдан сўраганим ёдимда:\n"Отажон нима сабабдан Мадина бунчалар иссиқ?". Отам:\n"Ўғлим! Чунки Мадинада иккита қуёш бор!" - дердилар. Мен эса ажабланиб:\n"Қандай қилиб, отажон, қуёш битта бўлмайдими?" - дердим. Отам кулимсираб:\n"Тўғри болажоним, бутун оламни, курраи заминни иситадиган қуёш битта. Аммо яна битта Қуёш борки, у оламларни иситадиган ва ойдинлатадиган қуёшдир. У қуёш Мадинада бўлгани учун, иссиқлиги икки баробар бўлмоқда!" - деб жавоб бергандилар.\nОтамнинг берган бу жавобларидан роҳатланардим ва исинардим. Ҳақиқатдан ҳам мармар тошлар оёқларимизни иситар эди. Аммо сизнинг қуёшингиз тафти эса ичларимизни, кўнгилларимизни иситарди. Мадинадан айрилганимиздан кейин ҳам оёқларимиз исияпти, аммо ичимиз исимаяпти. Чунки қуёшнинг каттасини у ерда қолдириб келгандик. Мен қуёшимни йўқотиб қўйган эдим. Ортиқ унинг уйига, унинг равзасига боролмаётган эдим. Гарчанд нури бу ерларни ҳам ойдинлатаётган бўлсада, аммо ичимни исиши ва кўнглимни ёниши учун унинг равзасида ялангоёқ чопмоғим лозим эди. Равзангизда юрар эканман азонлар айтилар эди. Масжидингиз муаззини азонни шунақанги даражада гўзал айтар эдики, гўёки Билол Ҳабаший азон айтаётгандек бўларди. Намозни адо қилмоқ учун у муқаддас ернинг қадрини билиб-билмай, масжидингиз сари чопар эдик. Отамнинг ёнларида туриб бирга намоз ўқир эдик.\nКатта устунларнинг тагидан чиқаётган салқин ҳаволардан бошларимизни салқинлатар эдик. Зам-зам ичадиган идишлардан гуллар ясардик. Намоз ўқиётганимизда ёнимизга мушук суқулиб кирар эди. Отам:\n"Эҳтиёт бўлинглар, яна озор бериб қўйманглар! Чунки улар Абу Ҳурайранинг мушукларидир!" - дер эдилар, бизлар эса бунга чин дилдан ишонардик. Сизнинг масжидингизга мушуклар ҳам бемалол кира олишар эди. Чунки сиз, энг яхши мезбон эдингиз.\nЧоршанба кунлари доимо Уҳуд тоғига борар эдик. У ерда, сиз барчадан ортиқ севган амакингиз ҳазрати Ҳамза розияллоҳу анҳуни зиёрат қилардик, у зот бизнинг ҳам амакимиздир. Дўстларим билан Айнайн тепалигига чиқар эдик, у ердан сўнг Уҳудда ётган етмишта шаҳидга салом берардик. Уҳуд тоғига ҳар вақт қараганимизда гўёки сизни кўргандек бўлар эдик. Уҳуд ҳам худди сизнинг Равзангизга ўхшаб хушбўй ҳидлар таратар эди. У ер ҳам алоҳида бир гул боғчаси эди, гўё.\nМана шундай қилиб менинг етти йилим, мен учун энг қадрли ва энг чиройли бўлган вақтларим сизнинг маҳаллангизда, сизнинг Равзаи муборакингизда, сизнинг жанг қилган ерларингизда гўёки сиз мен билан доимо бирга, менинг ёнимда юргандек ўтди. Сизни кўрмасам ҳам, сиз билан бирга яшашга шунчалик ўрганиб қолган эканманки, сизнинг ёнингиздан айрилаётган вақт гўёки бир ёним, бир жоним, бир парчам у ерда қолгандек эди.\nБу она юртим энди мен учун ғурбатга айланди. Қани эди қўлимда бўлса, ҳозироқ ёнингизга учиб борар эдим. Лекин улар, улғайсанг борасан! - демоқдалар. Мен фақатгина сизнинг ёнингизга бориш учун, тезроқ улғайишни истайман. Сизнинг ёнингизга келган вақтимда улғайган бўлсам ҳам, Равзангиздаги мармарларда оёқ яланг кезаман. Токи қуёшингиз тафти ичимни иситсин.\nСизнинг ҳасратингиздан ичларим музламоқда!\nБилмадим, балки ҳасратингиз ҳар кимни ёндирар, лекин мени музлатмоқда...\nЧунки мен туғилганимдан бери сизнинг севгингиз билан исинишга ўрганган эдим.\nБугун сизнинг тафтингизга жудаям муҳтожман!\nМайли мен сизнинг ёнингизга келолмасам ҳам, лекин сиз мени асло ташлаб қўйманг. Нурингиз ила қоронғу кечаларимизни ойдинлатинг, тафтингиз ила бутун зарраларимизни иситинг. Мадинада яшаганимизда сизга қўшни эдик, уйларимиз бир бирига жуда яқин эди. Сизнинг борлигингиз бизга доимо ишонч берар эди. Яна ўшандай бўлса-ю, ора-сирада уйимизга келиб бизни шарафлантириб турсангиз.\nҲа, айтганча, менинг исмим ҳам Набий, худди сизнинг исмингизга ўхшаш. Бу исмни менга, сизни жуда яхши кўрган бир дўстингиз қўйган.\nЯна бошқа бир исмим Муҳаммад, яна сизнинг исмингиз каби. Бу муборак исмни менга отажоним қўйган. Бу ерга келаётганимизда сизнинг маҳаллангизда, сизнинг ёнингизда қолдириб келган отажоним.\nСизга ўхшаш яна бир томоним бор!...\nМен ҳам худди сизга ўхшаб, отасиз ўсмоқдаман...\nМен жуда бахтиёрман, чунки сиз бизга асло етимлигимизни ҳис эттирмадингиз...\nМадинадан қайтгандан бери, сизни доимо бошимизда тургандек ҳис этмоқдаман. Кечалари ҳеч нарсадан қўрқмасдан, доимо хотиржам ухламоқдаман. Сизни танитган ва сизни севдирган Роббимга беадад шукрлар қиламан.\nОтам сизнинг ёнингизда, сизнинг маҳаллангизда қолганди. Биз отамни дафн қилар эканмиз, акамнинг оёқ кийими отамнинг қабрига тушиб кетди ва ўша ерда (отам билан бирга) қолди. Ростини айтсам менинг у оёқ кийимга жуда рашким келди. Чунки энди акамнинг оёқ кийими доимо отам билан бирга қолар эди. Отамнинг қабрини сўнгги марта зиёрат қилаётганимда, ёқтирган оёқ кийимимни ҳеч кимга билдирмай секин ечиб, отамнинг қабрининг устига кўмиб қўяқолдим...\nАна энди менинг ҳам оёқ кийимим доимо отам билан биргаликда қолади...\nХўп майли, деб Қуёшимни, отамни ва яна мен ёқтирган оёқ кийимимни ортимда қолдирган эдим. Отажоним ва оёқ кийимим у ерда қолганди, улар келолмас эдилар. Аммо Қуёшим доимо ёнимизда эди. Етимларнинг ғамхўри, етимларни ҳеч вақт ўз ҳолларига ташлаб қўярмиди? Дунёнинг бошқа бир бурчагига кетсак ҳам, бизни ташлаб қўймасликларини билар эдим.\nЭй Саййидим, кўзларимиз, кўнгилларимиз фақат сиз билан ойдинлашади!\nРуҳимиз, ичимиз фақат сизнинг меҳр тафтингиз билан исинади. Майли кечроқ бўлсада бирор кун сизнинг ҳузурингизга келадиган бўлсам, Равзаи покингиз мармарларида оёқ яланг чопишни насиб этсин!\nТоки ишқингиз ила, севгингиз ила бутун вужудим ёниб қовурилсин.\nМен ёқтирган оёқ кийимим қолган у гўзал макон, сўнгги қўнимгоҳим бўлсин...\nТуркчадан Муҳаммад МУБИЙН таржимаси


Ишонч қозониш осон эмас! | O'zLiDeP\nИшонч қозониш осон эмас!\nМақтанишмас-у, ўзим яқиндан билган, поёнига етаётган, тарих мулкига айланаётган депутатлик фаолиятим даврида менга дарди, орзу ва истакларини очиқ-ойдин айта олган сайловчиларим менга яна қатъий ишонч билдириб овоз беришларига, қўллаб-қувватлашларига ишонгандим.\nБундай муносиб эътирофга сазовор бўлиш учун астойдил, қўлдан келганча, ўз депутатлик ваколатимдан фойдаланган ҳолда, аввало, одамларнинг оғирини енгил қилишга, асосан, уйма-уй юриб, уларнинг турмуш тарзи билан яқиндан танишишга ва ҳаётий талаб-эҳтиёжларини баҳоли қудрат қондиришга ҳаракат қилдим.\nҲаммамизга аёнки, айни даврда кўпчиликнинг асосий муаммоси бу ишсизлик билан боғлиқ. Бир фуқарога моддий кўмак бериб тургандан кўра уни ишли қилган минг карра афзалроқ деб ҳисоблайман. Шунинг учун ҳам қисқа вақтда 100 дан зиёд сайловчимни ана шундай бахтга эришишида ва оиласининг фаровонлигини таъминлашда тегишли ташкилотлар билан ҳамкорликда ҳисса қўшдик.\nНомзодим кўрсатилган пойтахтимиздаги 2-Абдулла Қодирий сайлов округи Учтепа туманининг чекка ҳудудларидан бири ҳисобланади. Шу боис асосий эътиборни яна айни ҳудудни ободонлаштиришга қаратдик. Абдулла Қодирий, Бешқайрағоч, Хуршид, Ғайратий, Хондамир, Ибрат, Пахтакор, Латиф гузар, Кўкча Оқтепа, Шарқ гули маҳаллаларининг замонавий қиёфа касб этишида қўлимиздан келгунча ёрдам бердик. Миннат қилмайман, шу ҳудудга қарашли 29 гектар майдондан иборат бўлган Назарбек кўприги ва Сайид Ваққос ота қабристони атрофларини гўзал кўринишга келтирдик, кўчатлар ўтқаздик. Ҳозир бу манзиллар обод ва кўркам жойларга айланиб улгурди.\nИжтимоий ҳимояга муҳтож, кам таъминланган оилаларга ҳар томонлама ғамхўрлик қилиш, фарзандларининг суннат тўйларини ўтказиш, тадбиркорлик қилишлари учун керакли шароитларни яратиш ва эркин меҳнат қилишларини таъминлаш аллақачон доимий иш мезонимга айланиб улгурган. Энг муҳими, ёшларимизнинг келажагини ўйлаган ҳолда, уларни тадбиркорликка тайёрлашга ихтисослашган бепул ўқув марказларимиз мунтазам ишлаб турибди. Бугун у ерда таҳсил олаётган ўғил-қизларимиз ҳадемай тайёр малакали кадрларга айланади, қўлимиздан ишимизни олиб, бизга кўмакдош бўлади. Ана шу ҳолат мени доим қувонтириб келади ва уларнинг келажагидан хотиржам этади. Ишонасизми, улар, яъни менинг чинакам шогирдларимнинг аксарияти бу йилги сайловда илк бора овоз беришди. Шу боис елкадошларимга, ўғил-қизу шогирдларимга айланиб улгурган сайловчиларим мени навбатдаги сайловда ҳам қўллаб-қувватлашларига юрагимдан ишонган эдим. Янги йилни ёруғ юз билан кутиб олиш насиб этганидан шодман.\nқўмитаси раиси ўринбосари,\nМулоқотда оҳангаронлик тадбиркорларнинг муаммолари ўрганилди\nМурожаатномада белгилаб берилган вазифалар ижросини таъминлаш депутатлар назоратида\nХонабодлик тадбиркорнинг 53 миллион сўм маблағи ундириб берилди\nУлуғбек Шокиров хонободлик тадбиркорлардан. Ер билан тиллашиб, ернинг ҳадисини олгани боис бу ...\nO'zLiDeP Оҳангарон шаҳар Кенгаши ташаббуси билан “Тадбиркорлар ва депутатлар форуми” ...\nТўрақўрғонлик хотин-қизлар учун беш кунлик маҳорат дарси ташкил қилинди\nO'zLiDeP Наманган вилоят кенгаши “Аёллар қаноти” томонидан “Аёллар инновацион ...


Apple бозор нархи 900 млрд доллардан ошган илк компания бўлди\n23:06 / 03.11.2017\nApple бозор нархи 900 млрд доллардан ошган дунёдаги илк компанияга айланди: 3 ноябрдаги савдолар вақтида компания акциялари ҳисоботлар эвазига қимматлашган.\nApple акциялари савдолар очилгандан кейин 3 фоизга қимматлашган.\nApple’нинг 4-молиявий чоракдаги даромади деярли 25 фоизга, яъни 2,07 млрд долларгача, тушуми эса 12 фоизга, яъни 52,58 млрд долларгача ошган. Уолл-стрит таҳлилчилари ўртача даромад акцияга 1,87 долларни ташкил қилишини прогноз қилишганди.\niPhone савдоси ҳам кутилгандан яхшироқ чиққан ва 46,6 млн донани ташкил қилган.\nБундан ташқари, Apple бош директори Тим Кук “жорий байрамолди мавсуми компания тарихидаги энг яхшиси бўлишини” айтган. Apple бошқарувчилари компания янги iPhone X’га талабни эплай олмаслиги ҳақидаги хавотирларни йўққа чиқаришган.


Ёшлар парламентининг биринчи мажлиси бўлиб ўтди. Унда ташкилий масала кўрилди - Халқ сўзи\n15:01 30 Июль 2020 Жамият\nТаъкидланганидек, 2017–2021 йилларда Ўзбекистон Республикасини ривожлантиришнинг бешта устувор йўналиши Ҳаракатлар стратегиясини «Илм, маърифат ва рақамли иқтисодиётни ривожлантириш йили»да амалга оширишга оид Давлат дастурининг ижросини таъминлаш мақсадида Сенат ҳузурида Ёшлар парламенти ташкил этилди.\n– Елкангиздаги улкан масъулиятни чуқур ҳис қилиб, билдирилган юксак ишончни оқлашингизга, юртимиздаги миллионлаб ёшларнинг юқори палатадаги муносиб вакили бўлишингизга ишонамиз, – деди Сенатнинг Ёшлар, маданият ва спорт масалалари қўмитаси раиси Б.Сайфуллаев. – Мамлакатимизда сўнгги йилларда ёшлар нафақат эртанинг бунёдкори, балки бугуннинг ҳал қилувчи кучи сифатида ўзларини намоён қилишлари учун кенг имкониятлар яратилди. Ёшлар парламентининг комиссиялари Президентимиз томонидан илгари сурилган бешта муҳим ташаббус асосида йўналишларга ажратилган. Ишонамизки, Комиссиялар аъзолари ўзлари масъул бўлган йўналишда бешта муҳим ташаббуснинг чинакам халқ ҳаракатига айланишига ҳам муносиб ҳисса қўшадилар. Ёшлар парламенти ўғил-қизларимизнинг ўз фикрларини баралла айтиши учун юксак минбар бўлишига ишонч билдирииб, уларнинг ҳар бири ўз ҳудудидаги ёшларга тегишли муаммоларини ўрганиб, сабабларини аниқлаб, ечимлари юзасидан таклифлар ишлаб чиқади. Бу борада уларга куч-қувват тилайман.\nТадбирда кун тартибидаги масала – Ёшлар парламенти раиси лавозимига Муҳаммадюнусова Моҳистара Муҳаммадилхом қизи номзоди кўриб чиқилди.\nМоҳистара Муҳаммадюнусова 1995 йил Андижон вилояти Марҳамат туманида таваллуд топган. У БМТнинг юксак минбарларида дадил чиқишлар қилган шижоатли ёшлардан бири, Тошкент давлат шарқшунослик институти, Тошкент шаҳридаги Вебстер (Webster) университетида таҳсил олган. Шу билан бирга, Ўзбекистон ёшлар иттифоқи Марказий Кенгаши инглиз тили бўйича тренер координатори, Ўзбекистон Республикаси Президенти ҳузуридаги Давлат бошқаруви академияси қошидаги Ёшлар муаммоларини ўрганиш ва истиқболли кадрларни тайёрлаш институти методик таъминот бўлими бош мутахассиси, ушбу институтнинг илмий бўлими бош илмий ходими, Республика «Қизлар овози» клуби бош координатори бўлиб фаолият юритган. Шунингдек, Стенфорд университетида ташкил этилган «Халқаро аёллар саломатлиги ва инсон ҳуқуқлари» курси тингловчиси ҳам ҳисобланади.\nМуҳаммадюнусова Моҳистара Муҳаммадилҳом қизи Ёшлар парламенти раиси сифатида бир овоздан маъқулланди.


Таъкидлаш керакки, бу жараёнда банкларнинг молиявий мадади салмоқли бўлмоқда. Хусусан, Давлат-тижорат Халқ банки томонидан жорий йилнинг ўтган даври мобайнида кичик бизнес ва хусусий тадбиркорлик субъектларига 218,7 миллиард сўмлик кредитлар ажратилган бўлса, унинг асосий қисмини микрокредитлар ташкил этди. Натижада 1,5 мингдан ортиқ иш ўринлари яратилди.\nЙил якунига қадар эса бундай субъектларни янада ривожлантириш учун қўшимча 787,5 миллиард сўмликдан зиёд сармоя ажратиш ва шунинг ҳисобидан 13 мингдан ортиқ янги иш ўрни очиш режалаштирилгани диққатга сазовордир.\nМазкур молия муассасаси, шунингдек, оилавий тадбиркорликни тараққий эттириш орқали чекка ва олис ҳудудларда яшовчи фуқароларни иш билан таъминлаш масаласига ҳам алоҳида эътибор қаратмоқда. Шу мақсадда чорвачилик, паррандачилик, асаларичилик, мева-сабзавотчилик, узумчилик ҳамда иссиқхона хўжалигини йўлга қўйиш учун ўтган уч ой ичида 10 миллиард 150 миллион сўмдан зиёд кредитлар ажратилди.\n— Халқ банки кўмагида оилавий бизнесимиз юришиб кетди, — дейди Қорақалпоғистон Республикасининг Тўрткўл туманида яшовчи Сардорбек Матниёзов. — Биз, асосан, паррандачилик билан шуғулланаяпмиз. Бир жўжа 45 кунда 2-2,5 килограмм гўшт беришини ҳисобга олсак, харажатларни қоплашдан ташқари, 3-4 миллион сўм фойда олиш имкониятига эгамиз. Бу, албатта, ишбилармонлар учун давлатимиз томонидан зарур шарт-шароитлар яратиб берилаётгани шарофатидир.\nСамарқанд вилоятининг Иштихон туманидаги “Азамат” қишлоқ фуқаролар йиғинида яшовчи Хуршида Яхшибоева ҳам Халқ банкининг туман бўлимидан берилган 7 миллион 500 минг сўм миқдоридаги кредит эвазига зотдор қорамоллар сотиб олиб, уларни зооветеринария қоидалари асосида парваришлаган ҳолда, ички бозорга гўшт ва сут маҳсулотлари етказиб бермоқда.\nШу билан бирга, Давлат-тижорат Халқ банки томонидан касб-ҳунар коллежлари битирувчиларини тадбиркорликка кенг жалб этиш учун январь — март ойларида 3172,8 миллион сўмликдан кўпроқ сармоя йўналтирилгани натижасида 400 га яқин йигит-қиз ишли бўлгани ҳам таҳсинга лойиқ.\n— Ёшлигимдан миллий ва замонавий дизайндаги аёллар либосларини тикишга қизиқар эдим, — дейди Навоий вилоятининг Хатирчи туманидаги “Ўзбекистон” маҳалла фуқаролар йиғинида истиқомат қилувчи Анора Муқимова. — Шу боис туманимиздаги уй-жой-коммунал хўжалик касб-ҳунар коллежида мазкур йўналиш бўйича таҳсил олдим. Ўз бизнесимни бошлашим учун Халқ банкининг молиявий кўмагида замонавий тикув машинасини харид қилдим. Ҳозирги кунда бизнинг либосларимизга харидорлар тобора кўпаймоқда. Шуни инобатга олиб, яна Халқ банки кредити ҳисобидан фаолиятимизни кенгайтиришни мўлжаллаб турибмиз.\nХулоса ўрнида айтганда, Халқ банки аҳолининг турмуш фаровонлигини ошириш мақсадида кичик бизнес ва хусусий тадбиркорлик субъектларини ривожлантиришга устувор вазифалардан бири сифатида эътибор қаратмоқда. Бу эса кутилган самараларни бераётир.\nМазкур рукндаги бошқа мақолалар: « Буғдойдан ёғ олиш технологияси таклиф қилинмоқда\tЎзбекистон — Польша бизнес-форуми »


Добавлено: 13.04.2016, 10:32\nАмстердам аэропорти хавфсизлик чораларини кўриш учун қисман эвакуация қилинди. Ҳуқуқ-тартибот идоралари ходимлари уч кишини қўлга олган, деб хабар берди “Lenta.ru” нашри.\nВоқеа 13 апрель, чоршанбага ўтар кечаси рўй берди. Биринчи гумонланувчи маҳаллий вақт билан 21:30 да автомашиналар турар жойи ва “Схипхол-Плаза” савдо маркази оралиғида қўлга олинган. Гувоҳларнинг айтишича, эркак қочишга уринган, аммо полициячилар қувиб етиб, қўлга олишган. Унинг қўлидаги чемоданни текшириш учун робот-сапёр ва портловчи моддаларни текширувчи экспертлар жалб этилган. Аммо чемодан ичидан портловчи модда чиқмаган.\nШундан кейин диспетчер минорасидан қўлида шубҳали чемодан кўтарган яна иккита ёш йигит ушланган. Ҳарбий полиция Бельгия рақами тақилган автомашинада ўтирган шубҳали тўрт кишини ҳам ушлаб, тинтув қилган ва қўйиб юборган.\nАэропортга келган йўловчилар назорат-пропуск пунктида ва багаж тарқатиладиган залда ушланиб қолишган. Бундан ташқари автобус бекатлари, шу жумладан “Стихпол-Плаза” савдо маркази ва унинг ёнидаги автомобиль турар жойлари беркитилган.


Афғонистон тарихий сайлови юқори баҳоланди - BBC O'zbek\nЁмон об-ҳаво ҳамда Толибон таҳдидига қарамасдан Афғонистон президентлик сайловида овоз берувчиларнинг фаол иштирокини Афғон ва Ғарб раҳбарлари муваффақият деб баҳоладилар.\nОвоз бериш ҳуқуқига эга 12 миллион сайловчининг 7 миллиони сайловда қатнашгани ҳақида расмийлар хабар қилганлар, бюллетенларни санаб чиқиш давом этмоқда.\nПрезидент Ҳомид Карзай ўрнини эгаллаш учун саккиз номзод курашга киришган.\nМухбирларга кўра, энг кўп овоз тўплаган икки номзод орасидан ғолибини аниқлаш учун президентлик сайловининг иккинчи турини ўтказишга тўғри келиши мумкин.\nАфғонистон президентлик сайлови кунида кенг миқёсдаги ҳарбий амалиёт йўлга қўйилди.\nБоиси Толибон сайловни издан чиқариш билан таҳдид қилган.\nАйрим жойларда қаттиқ ёғингарчилик сайловчилар иштирокига таъсир кўрсатгани хабар қилинди.\nАфғонистон Мустақил Сайлов комиссияси овоз бериш сохталаштирилганига оид 162 шикоят қабул қилгани ҳақида хабар тарқатди.\nМухбирлар айрим сайлов участкаларида бюллетенлар етишмай қолгани ҳолллари юз берганини хабар қилдилар.\nМаҳаллий вақт билан соат 5 да сайлов участкаларининг ёпилиши кўзда тутилган, бироқ сайловчиларнинг узун навбатлари боис айрим жойларда овоз бериш яна тўрт соат давом этган.\nПрезидент Ҳомид Карзай сайловчилар иштирокини Афғонистон келажаги учун муҳим қадам ва муваффақият деб атади.\nАҚШ Президенти Барак Обама, "биз Афғон халқи, хавфсизлик кучлари ва сайлов комиссияси расмийлари билан фахрланамиз", деб айтган.\n"Бу сайлов Афғонистоннинг демократик келажагини таъминлаш, шунингдек, халқаро қўллаб-қувватловни давом эттириш учун ўта муҳим", деган Президент Обама.\n"Шунча кўп сондаги сайловчиларнинг, эркаклар ва аёллар, кексалар ва ёшларнинг, зўравонлик таҳдидларига қарамасдан ўз мамлакатининг келажаги учун ўз сўзини айтиш учун келганлари, бу Афғон халқининг улкан муваффақиятидир", деб айтган Британия Ташқи ишлар вазири Уилям Ҳейг.\nНАТО Бош котиби Андерс Фоғ Расмуссен баёнотида айтилишича, 5 апрелдаги сайлов "Афғонистон учун тарихий дақиқа" бўлган.\nАфғонистон Мустақил Сайлов комиссияси раиси Аҳмад Юсуф Нуристонийнинг айтишича, "бу сайлов Афғонистон душманларига мужда бўлди. Афғонистоннинг шарафли халқи қатъияти билан душманлар мағлуб бўлдилар".\nПрезидентлик учун курашга киришган саккиз номзод орасида энг кўп дастакни қўлга киритадиганлари учта деб кўрилмоқда.\nУлар собиқ ташқи ишлар вазирлари Абдулло Абдулло ва собиқ молия вазири Ашраф Ғани Аҳмадзайлардир.\nБи-би-си мухбирига кўра, Абдулло Абдулло мукаммал сайлов кампаниясини олиб борган.\nЖаноб Ғани шаҳар ёшларининг кучли дастагини қўлга киритган.\nДоктор Расулни эса жаноб Карзай дастаклаяпти деб ишонилади.\nАфғонистон Ўзбекларининг лидери генерал Абдул Рашид Дўстум Ашраф Ғани Аҳмадзай номзодини қўллаб-қувватлаган, шунинг учун шимолий Афғонистон аҳолисининг аксари жаноб Ғани учун овоз беришларини билдирган.\nАфғонистон Мустақил Сайлов комиссиясига кўра, сайловда қатнашганларнинг учдан икки қисми эркакларни, учдан бир қисми аёл сайловчиларни ташкил қилган.\nНомзодлардан бирортаси ҳам 50 фоиздан кўп овозни қўлга киритмаса, 28 май куни президентлик сайловининг иккинчи тури ўтказилиши кутилади.\nОйжамол Дўстум: ‘Афғонистонни, албатта, аёл президент ҳам бошқаради’\nФотогалерея Афғонистон сайловлари: "Овоз бераман, аммо номзодлар сўзларига ишонмайман"


15-боб. Ота-онага оқ бўлишнинг уқубати\n12:06 / 10.12.2018 2164 pdf Ўқиш режими + -\n29. Абу Бакрадан ривоят қилинади:\n«Набий соллаллоҳу алайҳи васаллам: «Боғийлик ва қариндошлик алоқасини узишдек эгасига тез уқубат етказадиган ва қолганини охиратга сақлаб қўядиган гуноҳ йўқ», дедилар».\nШарҳ: Гуноҳларнинг ичида гуноҳкорга келадиган уқубатни энг тезлатадигани, яна охиратга олиб қўйиладигани ҳам бор экан. Ана шундай гуноҳлар иккита экан. Бири боғийлик, иккинчиси қариндошлик алоқаларини узишдир.\n«Боғийлик» баъзан «зинокорлик» маъносида ҳам келади. Баъзан эса Ислом ҳукуматига ноҳақ қарши чиқиш, йўлтўсарлик қилиш маъносида ҳам келади.\nҚариндошлик алоқасини узиш бўйича гуноҳ қилганлар рўйхатининг бошида ота-онасига оқ бўлганлар туради.\nДемак, ота-онага оқ бўлган инсон, Аллоҳ Ўзи сақласин, уқубати энг тез етадиган, энг тез суръатларда жазосини кўрадиган энг катта гуноҳни қилган бўлар экан. Шунинг учун ота-онага оқ бўлишдан ниҳоятда эҳтиёт бўлиш лозим бўлади.\n1. Гуноҳлар жазоси тез етадиган ва тез етмайдиганга тақсимланиши.\n2. Гуноҳлар ичида азоби охиратга қоладигани ҳам борлиги.\n3. Боғийлик ва қариндошлик алоқасини узиш азоби тез етадиган ва охиратга ҳам олиб қўйиладиган гуноҳлардан экани.\n4. Ота-онага оқ бўлишдан жуда эҳтиёт бўлиш кераклиги.\n30. Имрон ибн Ҳусойндан ривоят қилинади:\n«Зино, ароқхўрлик, ўғрилик ҳақида нима дейсизлар?» дедилар.\n«Аллоҳ ва Унинг Расули билгувчи», дедик.\n«Булар фаҳш ишлардир. Уларнинг уқубати бор. Сизларга гуноҳи кабираларнинг катталарини айтиб берайми? Аллоҳ азза ва жаллага ширк келтириш ва ота-онага оқ бўлиш», дедилар-да, ёнбошлаб ётган эдилар, ўринларидан тик туриб ўтирдилар ва: «Ёлғон сўз», дедилар».\nШарҳ: Бу ҳадиснинг маъноси аввал ҳам ўтган ва батафсил шарҳ қилинган. Бу ерда Аллоҳга ширк келтиришдек ҳеч кечириб бўлмас бир гуноҳи азимдан кейинги ўринда ота-онага оқ бўлиш ҳам гуноҳи кабира экани таъкидлаб келтирилган.\nҲар бир мўмин-мусулмон учун Аллоҳ таолога ширк келтириш қанчалик қўрқинчли иш бўлса, ота-онага оқ бўлиш ҳам ана шундай қўрқадиган иш бўлиши керак экан.\n1. Зино, ароқхўрлик ва ўғрилик фаҳш ишлардан бўлиб, уларнинг уқубати борлиги.\n2. Аллоҳ таолога ширк келтириш катта гуноҳларнинг каттаси экани.\n3. Ота-онага оқ бўлиш катта гуноҳларнинг каттаси экани.\n4. Ёлғон гапириш катта гуноҳларнинг каттаси экани.\n13:03 / 10.12.2018 3702\nҚабрда савол-жавоб қандай юз беради?\n13:50 / 10.12.2018 12784\n32-боб. Қариндошлик алоқасини узганнинг гуноҳи\n64. Жубайр ибн Мутъимдан ривоят қилинади.Расулуллоҳ соллаллоҳу алайҳи васалламнинг .Қариндошлик алоқасини узган одам жаннатга кирмайди,, деганларини давоми...\n3459 12:10 / 21.03.2019\n99-боб. Қулга ёки ходимга берилган нафақа садақадир\nМиқдоддан ривоят қилинади.Набий соллаллоҳу алайҳи васалламнинг .Ўзинг учун ишлаб топган таоминг садақадир. Болангга, аёлингга ёки ходимингга едирган таоминг ҳам давоми...\n446 11:00 / 27.10.2020\n25-боб. Силаи раҳмнинг вожиблиги\nИсломий адабиётда ва халқ орасидаги диний сўзлашувда ҳам .силаи раҳм, истилоҳи ишлатиб келинади. Аслида бу бобдаги .раҳм, сўзи биздаги .бачадон, сўзининг ўрнида давоми...\n1505 15:00 / 08.02.2019\n81-боб. Чала туғилган боласи ўлган киши\nСаҳл ибн Ҳанзолийядан ривоят қилинади.У бефарзанд эди ва .Исломда эканимда бир болам чала туғилиб яшамаса, бунга савоб умидида сабр қилишим мен учун дунё ва ундаги давоми...\n1633 18:01 / 28.03.2020\n71 17:00 / 04 март\n54280 11:58 / 10.10.2018\n67624 11:56 / 10.10.2018\n7656 16:57 / 17.05.2019\n18121 15:03 / 10.03.2020


«Актёр» кўрсатуви ижодкорлари энди «Дом2» кўрсатувидан ўрнак оляптими? » Ўзбекистон янгиликлари – Zamin.uz\n«Актёр» кўрсатуви ижодкорлари энди «Дом2» кўрсатувидан ўрнак оляптими?\n04 март 2019, 14:55\n«Актёр» кўрсатуви ўтган мавсумда кўрсатувларининг қоқ финалида қовун туширишганди. Бу галги мавсумда эса қовун тушириш учун финални ҳам кутиб ўтиришмади. Кеча экран орқали намойиш этилган кўрсатувни кўрганлар йигит ва қизларни меҳмонхонага жойлаштириб, уларга ота-онаси ва яқинлари билан кўришишни маън этиб қўйишганига хайрон бўлганликлари шубҳасиз. Буниси ҳали ҳолва экан.\nҚизлар ва йигитларнинг хонасига видеокамера ўрнатиб қўйишгани ҳаммасидан ошиб тушди. Видеокамера ўрнатиш… Хос хоналарга-я? Қизларнинг кийиниши бор, ваннага кириши бор, ухлаши бор – шуларнинг ҳаммасини бафуржа кузатиб туришадими? Бошловчи йигит «Қизларни Асал кузатиб туради, йигитларни эса мен!» деб ўзича вазиятни изоҳлади.\nБироқ оператор кўрмайдими, қўриқчи, меҳмонхона ходимлари кўрмаслигига ишончлари комилмикан?! Ахир кечанинг ўзида йигитларнинг чўзилиб ётгани-ю, қизларнинг гардеробни очиб, кийишга кийим қидираётгани бутун ўзбек мухлисларига намойиш этилди-ю. Кўрсатув ижодкорлари ўзларини Россияинг ТНТ каналида намойиш этиладиган «Дом2» кўрсатувидаман деб ўйлашяпти, шекилли.\nЖамиятимиз бу қадар очиқликни қабул қила олмайди. Бу каби янгиликлар шахсиятга даҳл қилиш демакдир. Ҳомий меҳмонхонани реклама қиламан деб, иштирокчиларнинг шахсиятини ўйинчоқ қилиши бу салкам қабиҳлик.\nМутасадди ташкилотлар бу ҳолга нисбатан чора кўришади, деган умиддамиз. Акс ҳолда…\nЯнгиликлар » Жамият » «Актёр» кўрсатуви ижодкорлари энди «Дом2» кўрсатувидан ўрнак оляптими?\n16:54 «Орёл и решка» кўрсатуви ижодкорлари Тошкентда баъзи муаммоларга дуч келган (видео)